6 Siri Kartun Popular yang Telah Diharamkan atau Ditarik Semula

Kartun sememangnya disukai oleh kanak-kanak dan juga orang dewasa di seluruh dunia. Walaupun kebanyakan kartun sesuai menjadi tontonan umum, ada kalanya ia boleh melampaui batas.

Ada rancangan kartun di mana beberapa episod atau keseluruhan musimnya diharamkan atau ditapis di negara tertentu atas alasan tertentu. Kartun yang kami maksudkan bukanlah kartun dewasa seperti South Park, American Dad atau Family Guy tetapi kartun yang diminati kanak-kanak.

Berikut adalah senarai kartun popular yang dilarang dan ditapis di beberapa negara.

SpongeBob SquarePants merupakan salah satu kartun paling popular dan telah ditayangkan lebih daripada 20 tahun. Kartun ini menceritakan pengembaraan SpongeBob dan rakan-rakannya yang tinggal di bandar dasar laut bernama Bikini Bottom.

Kartun ini merupakan rancangan paling diminati di siaran Nickleodeon dan telah menjana keuntungan berbilion-bilion dolar Amerika. Namun, terdapat beberapa episod SpongeBob SquarePants yang telah melampaui batas dan diharamkan.

Salah satu episod dalam musim ketiga berjudul "Mid-Life Crustacean" telah diharamkan. Dalam episod itu, SpongeBob, Patrick dan majikannya Mr. Krabs telah memecah masuk rumah seorang wanita dan mencuri seluar dalamnya. Rupa-rupanya, Mr. Krabs memecah masuk rumah ibunya sendiri. Adegan itu dilihat tidak senonoh untuk tontonan kanak-kanak.

Begitu juga dengan episod "Kwarantined Krab" musim ke-12 yang telah ditarik balik kerana menyentuh sensitiviti dunia sebenar yang dilanda pandemik COVID-19.

Tiny Toon Adventures memaparkan watak klasik kartun Looney Tunes ketika mereka masih kecil seperti Bugs Bunny, Daffy Duck dan Porky Pig. Watak-watak ini telah menghadiri Acme Looniversity di mana mereka belajar untuk menjadi bintang kartun.

Dalam salah satu episodnya berjudul "One Beer", watak Plucky, Hampton dan Buster telah mengambil minuman alkohol. Mereka kemudian memandu sebelum terjatuh daripada gaung dan dihantar ke "Toon Heaven".

Pihak penerbit tidak mahu kanak-kanak melihat watak kesayangan mereka mati disebabkan tindakan tidak bertanggungjawab. Episod itu ditarik balik dan tidak ditayangkan di TV tetapi ia boleh ditonton melalui set DVD kartun itu.

Rancangan ini memaparkan watak Steven yang tinggal bersama sekumpulan wanita magik yang dikenali sebagai Crystal Gems. Kebanyakan episod kartun ini memaparkan kisah Steven dan Crystal Gems menyelamatkan dunia.

Namun, kartun ini juga mengundang kontroversi kerana sering mengenengahkan elemen LGBTQ. Kartun ini diharamkan sama sekali di Kenya. Manakala di UK pula, babak yang memaparkan tema LGBTQ telah disunting dan ditapis.

Walaupun mengundang kontroversi, kartun ini telah memenangi beberapa anugerah dan dicalonkan sebanyak lima kali dalam Emmy Awards.

Kartun yang juga dikenali sebagai Crayon Shin-chan ini merupakan adaptasi daripada siri manga Jepun yang mengisahkan kehidupan Shinnosuke Nohara bersama keluarga dan rakan-rakannya.

Selain terkenal di Malaysia, kartun Shin Chan ini juga popular di seluruh dunia. Rancangan ini ditayangkan di lebih 40 buah negara dan diterjemahkan kepada 30 bahasa berbeza.

Siri animasi ini begitu seronok buat kanak-kanak tetapi ia dipenuhi dengan jenaka dewasa yang kurang sesuai sebenarnya. Animasi Shin Chan ini telah diharamkan di India kerana khuatir akan memberikan pengaruh buruk terhadap kanak-kanak.

Beberapa tahun kemudian, Lembaga Penapisan India menapis banyak perkataan dan beberapa babak sebelum ditayangkan semula di televisyen.

Peppa Pig adalah siri animasi untuk kanak-kanak yang lebih muda berbanding kartun lain dalam senarai ini. Kartun ini memaparkan seekor khinzir bernama Peppa dan keluarganya menempuh kehidupan seharian. Rancangan ini membantu kanak-kanak memahami pengalaman baru yang mereka hadapi di dunia nyata.

Namun, kartun ini telah diharamkan di China kerana sering dikaitkan dengan "masyarakat tertentu" terutamanya samseng dan golongan berpendidikan rendah. Watak Peppa Pig muncul dalam video rap dan dijadikan tatu di seluruh China sebagai satu bentuk pemberontakan.

Di Australia pula, episod "Mister Skinnylegs" telah diharamkan kerana ayah Peppa mengajarkan bahawa labah-labah tidak mencederakan. Seperti yang kita tahu, Australia dipenuhi dengan spesies labah-labah berbisa dan ia adalah informasi yang salah kepada kanak-kanak di sana.

Anda mungkin hairan bagaimana Winnie the Pooh boleh berada dalam senarai ini. Siri animasi ini hanya mengisahkan tentang kehidupan teddy bear comel yang sukakan madu. Walau bagaimanapun, negara China melihatnya dari sudut berbeza.

Pada 2017, seorang blogger telah menyamakan watak Winnie the Pooh dengan Presiden China iaitu Xi Jinping dan ia menjadi tular di internet. Kerajaan China mengharamkan apa-apa bentuk penghinaan kepada pemimpin mereka.

Di Poland pula, logo Winnie the Pooh telah diharamkan di taman permainan kerana watak animasi itu dikatakan kurang sopan. Watak Winnie the Pooh hanya memakai baju tanpa seluar dan mengelirukan kanak-kanak kerana tidak mempunyai jantina.


Inilah Mikrocip Boleh Terbang Paling Kecil Dicipta Manusia

Para saintis dan jurutera sememangnya mendapat banyak inspirasi daripada haiwan dan tumbuh-tumbuhan sekeliling untuk mencipta sesuatu yang baru. Salah satu contohnya adalah kereta api laju Shinkansen di Jepun yang mendapat inspirasi dari beberapa jenis haiwan.

Kini, sekumpulan jurutera dan saintis juga telah berjaya mencipta obbjek boleh terbang paling kecik di dunia dengan mendapat insprasi daripada alam sekelilling.

Diilhamkan oleh cara pohon seperti pohon maple menyebarkan biji mereka dengan menggunakan sedikit angin sepoi-sepoi, para penyelidik telah berjaya mencipta pelbagai jenis mikrocip kecik yang mampu terbang, cukup kecil tidak lebih besar daripada sebutir pasir.

Mikrochip terbang atau 'microflier' ini menangkap angin dan berputar seperti helikopter menuju ke tanah.

Microflier yang dibangunkan oleh pasukan dari Northwestern University di Illinois ini dapat dimuatkan dengan teknologi ultra miniatur, termasuk sensor, sumber kuasa, antena untuk komunikasi tanpa wayar dan bahkan memori tertanam untuk penyimpanan data.

Matlamat para penyelidik ini adalah untuk menambahkan teknologi penerbangan bersayap ke sistem elektronik skala kecil dengan idea bahawa kemampuan ini akan memungkinkan mereka menyebar atau menghantar alat elektronik mini yang sangat hebat ini untuk melakukan pemantauan pencemaran, pengawasan penduduk atau pengesanan penyakit.

Pasukan jurutera ini merancang peranti yang akan mampu bertahan di udara selama mungkin yang membolehkan mereka memaksimumkan pengumpulan data yang relevan dan diperlukan.

Apabila microflier ini jatuh melalui udara, sayapnya akan berinteraksi dengan udara untuk menghasilkan gerakan putaran yang perlahan dan stabil.

"Kami berpendapat bahawa kami berjaya mengalahkan alam. Kami dapat membina ciptaan sekecil ini yang jatuh dengan lintasan yang lebih stabil dan pada kecepatan terminal yang lebih perlahan daripada benih yang akan anda lihat dari tanaman atau pokok," kata John A. Rogers yang memimpin pasukan saintis ini.

Beliau percaya bahawa microflier ini berpotensi dijatuhkan dari langit secara pukal dalam kuantiti yanng banyak dan tersebar untuk memantau usaha pemulihan alam sekitar setelah tumpahan minyak atau untuk mengesan tahap pencemaran udara pada ketinggian yang berbeza.

Ada pihak yang mengutarakan kebimbangan bahawa microflier akan mewujudkan satu bentuk pencemaran baru sekiranya dilepaskan di satu-satu kawasan. Jika dakwaan ini benar sudah tentulah ianya satu perkara yang sangat ironi kerana ianya dibangunakn dengan tujuan melakukan pemantauan pencemaran.

"Kaedah yang berkesan untuk pemulihan dan pembuangan mesti dipertimbangkan dengan teliti. Salah satu penyelesaian yang mengatasi masalah ini adalah membina microflier ini dari peranti yang terbuat dari bahan yang secara semula jadi yang boleh menyerap ke persekitaran melalui reaksi kimia dan / atau disintegrasi fizikal.

Menariknya, kumpulan penyelidik ini sebenarnya sudahpun melihat isu yang mungkin timbul ini. Makmal kajian mereka sebelum itu telah mencipta alatan elektronik sementara yang mampu larut dalam air setelah tidak lagi berguna.

Dengan menggunakan bahan serupa, pasukan penyelidik ini merancang untuk membina microflier yang dapat degradasi dan boleh lupus melalui  air bawah tanah dari semasa ke semasa.

Mereka membuat sistem elektronik fizikal sementara dengan menggunakan polimer yang boleh terurai, konduktor kompos dan cip litar bersepadu yang boleh dilarutkan yang secara semula jadi yang mesra alam apabila terkena air.


Kisah Hebat Ibu Kepada Jack Black

Walaupun pelakon terkenal Jack Black telah terlibat dalam lebih daripada 160 lakonan filem dan rancangan TV, kerjaya ibunya boleh dikatakan lebih hebat berbanding kerjaya Jack Black.

Ramai yang tidak mengetahui bahawa ibu Jack Black iaitu Judith Love Cohen telah mewujudkan sistem yang menyelamatkan angkasawan Apollo 13 dalam misi menjelajah angkasa lepas. Lebih mengejutkan, Judith berjaya menyelesaikan masalah sistem itu pada hari yang sama dia bergelut untuk melahirkan Jack Black.

Berikut adalah kisah Judith Love Cohen, wanita yang berjaya menyelamatkan misi angkasa lepas Apollo 13.

Judith Love Cohen telah dilahirkan pada 16 Ogos 1933 di Brooklyn, New York. Sejak kecil lagi, Judith dikenali sebagai seorang yang bijak. Ketika berada di gred lima, rakan sekelasnya mula membayar Judith untuk membuat kerja sekolah matematik mereka.

Ketika baru memasuki sekolah tinggi pada usia 14 tahun, Judith satu-satunya gadis yang belajar mengambil subjek matematik aras tinggi berbanding rakan-rakan seusianya.

Ketika berada di sekolah tinggi juga, Judith telah memenangi biasiswa negeri untuk menyambung pelajaran di Brooklyn College. Dia mahu menjadi guru matematik dan ingin menarik lebih ramai wanita untuk meminati mata pelajaran matematik dan sains.

Ketika menghadiri kuliah di Brooklyn College, Judith juga menyertai Corps de Ballet di New York Metropolitan Opera Ballet Company pada usia 19 tahun.

Ketika di Brooklyn College, Judith bertemu dengan suami pertamanya iaitu Bernard Siegal. Judith tidak menghabiskan pengajiannya di Brooklyn College sebaliknya berkahwin dan berpindah ke California.

Semasa di Californya, dia menyambung pelajarannya di University of Southern California (USC) dalam jurusan kejuruteraan elektrik. Dia menghabiskan pengajiannya di USC dan memperolehi Sarjana Muda dan Sarjana (master) dalam jurusannya.

Sepanjang menghadiri kuliahnya, Judith merupakan satu-satunya pelajar wanita yang mengambil jurusan kejuruteraan elektrik di USC.

Kerjaya kejuruteraan Judith bermula pada 1952 apabila dia bekerja sebagai jurutera junior di North American Aviation. Dalam kerjaya kejuruteraannya, Judith mencipta beberapa komputer bimbingan dalam program angkasa lepas.

Komputer bimbingan ciptaannya digunakan pada peluru berpandu "Minuteman", Sistem Bimbingan Pembatalan, Modul Lawatan Lunar, Sistem Penjejakan Data di Darat, Sistem Satelit Geganti yang digunakan selama lebih 40 tahun.

Menurut salah seorang anaknya iaitu Neil Siegel, antara kerjaya ibunya yang paling diingati adalah ketika dia bekerja dalam program angkasa lepas Apollo.

Ketika bekerja dalam program Apollo jugalah, pelakon Jack Black dilahirkan. Hari kelahiran Jack Black juga diingati sebagai hari kejayaan bagi ibunya, Judith.

Pada 28 Ogos 1969, Judith dibawa ke hospital untuk melahirkan anak keempatnya. Ketika dalam perjalanan ke hospital, Judith yang sedang sakit memutuskan untuk berhenti di pejabat dan mengambil salinan dokumen bagi masalah yang sedang diselesaikannya selama ini.

Pada lewat hari yang sama, Judith menelefon ketuanya memberitahu bahawa dia berjaya menyelesaikan masalah itu dan melahirkan seorang bayi lelaki. Walaupun tidak sepatutnya melakukan kerja sedang ketika sakit melahirkan anak, ternyata ia adalah usaha yang berbaloi.

Masalah yang diselesaikan Judith itu menjadi kunci kepada penciptaan Sistem Bimbingan Pembatalan (Abort-Guidance System) yang menjadi sistem penting ketika anak kapal Apollo 13 melakukan ekspidisi angkasa lepas tidak sampai setahun selepas itu.

Ia merupakan sistem navigasi komputer sandaran yang membolehkan angkasawan melakukan pengguguran kecemasan sekiranyanya sistem utama Apollo Lunar Module gagal. Ketika Apollo 13 melakukan cubaan mendarat di Bulan, sistem Apollo Lunar Module gagal berfungsi kerana masalah teknikal.

Buzz Aldrin (dua dari kiri) adalah salah seorang anak kapal Apollo 13

Sistem yang dibangunkan Judith menjadi penyelamat kepada anak kapal Apollo 13. Walaupun gagal mendarat di Bulan, kesemua anak kapal selamat pulang ke Bumi.

Judith akhirnya bersara dalam dunia kejuruteraan pada tahun 1990 tetapi dia tidak pernah berhenti. Pada tahun 90-an, dia memulakan syarikat penerbitan bersama suami ketiganya, David Katz. Mereka telah menerbitkan beberapa siri buku.

Buku-buku yang diterbitkan Judith kebanyakannya berkenaan kejuruteraan dan motivasi untuk wanita menceburi bidang itu. Judith Love Cohen meninggal dunia pada 2016 ketika berusia 82 tahun.


5 Album Klasik Tempatan Yang Kini Dah Berusia 30 Tahun

Muzik merupakan antara budaya yang penting dalam pembentukan identiti sesebuah masyarakat.

Tanpa wujudnya penggiat-penggiat seni serta pengkarya yang berkemampuan mencipta lagu dan muzik berdasarkan bakat yang dikurniakan Tuhan kepada mereka, hidup kita pasti sunyi dan banyak nostalgia lama sukar untuk diimbau kembali. Ada album yang hilang ditelan zaman, namun ada juga koleksi lagu yang terus segar dimainkan serta kekal relevan walaupun sudah berdekad-dekad diterbitkan.

Berikut adalah 5 album tempatan berstatus klasik yang telah diterbitkan 30 tahun dahulu, mampu membuatkan kita teringat kenangan lama serta mengingatkan kita - kita semakin tua.

Diterbitkan pada bulan Jun tahun 1991, album ini bukan saja menggegarkan industri muzik negara bahkan mencipta fenomena tersendiri dalam jualan album negara kita.

Mencatat angka jualan melebihi 300,000 ribu unit, populariti album ini banyak dipacu lagu klasik 'Kekasih Awal dan Akhir' yang hanya mampu dinyanyikan sebaik itu, oleh Jamal Abdillah sendiri.

Diterbitkan oleh komposer besar Adnan Abu Hassan, album 'Jamal' turut disokong oleh lagu garapan klasik M. Nasir yang turut meletup 'Takdir Penentu Segala.

Populariti album ini membolehkan sebuah filem berjudul 'Kekasih Awal dan Akhir' lakonan Jamal Abdillah dan Sofea Jane diterbitkan, hasil arahan Zulkifli M.Osman.

Siapa masa kecil tak mengalir air mata mendengar lagu 'Untukmu Ibu' dendangan kumpulan Exist? Lagu ciptaan komposer Rahim Othman ini memang benar-benar menghantui masyarakat kita sehingga kini.

Kumpulan Exist muncul dibawah kendalian produser Johan Abdul Aziz, yang memainkan peranan besar mencari satu per satu anggota kumpulan tersebut agar sesuai dengan matlamatnya mahu menubuhkan kugiran rock remaja terkemuka negara.

Membariskan lagu-lagu garapan komposer seperti LY, Rahim Othman dan Exist sendiri, album pertama Exist menukar industri muzik tempatan, mempopularkan banyak lagu klasik yang terus sedap untuk dilayan sehingga kini. Selain 'Untukmu Ibu', dua lagi lagu 'Rahsia Pohon Cemara' serta 'Langkah Seiringan' terus meniti dibibir kita.

Uniknya, anggota-anggota kumpulan Exist yang terlibat terus begiat aktif dalam dunia seni, menjadi nama-nama besar dalam kumpulan seperti Search, Slam, Amuk dan Manterra selain melahirkan komposer Ajai yang kekal popular sebagai nama besar industri kita.

Sudah bergelar nama besar dalam industri muzik ketika album keempat mereka ini diterbitkan, Wings adalah salah satu nama yang akan disebut selain Search apabila kita membicarakan tentang muzik rock mainan anak tempatan.

Pembikinan album ini berdepan kesukaran setelah pemain dram utama mereka Black memilih untuk mengundur diri, yang menyebabkan wujud kontroversi adakah Wings akan hilang taring mereka. Walaupun demikian kehadiran Jojet, pemain dram asal Wings berjaya menghilangkan kegusaran itu seterusnya diterima baik peminat mereka.

Menampilkan irama yang lebih keras, album ini tidak mempunyai satu lagu 'trademark' utama seperti 3 album mereka sebelum itu namun keseluruhan album itu berjaya membawakan satu perubahan baru melalui garapan segar hasil kerja tangan produser M. Nasir.

Terjual lebih 200,000 unit, sehingga kini penulis masih mendengar lagu klasik 'Aku Pun Tahu' tulisan M. Nasir dan Nasir Jani, walaupun lagu itu sudah berusia 30 tahun.

Mungkin bagi generasi muda ketika ini, mereka lebih kerap melihat Ziana Zain membintangi drama dalam televisyen - tetapi satu masa dahulu Akak Ziana merupakan seorang penyanyi yang sangat menakutkan kemampuan vokalnya......dan mikrofon yang diputar-putarkan menjadi identiti persembahannya.

Kemunculan Ziana Zain bermula pada tahun 1991, menerusi penerbitan album pertama beliau 'Madah Berhelah' yang membariskan lagu berjudul sama. Lagu ini meletup bagai bom atom dalam industri muzik kita.

Setiap kenduri-kendara dan sesi karaoke pasti akan ada seorang dua yang cuba mencabar kemampuan vokal sendiri, menyanyikan semula lagu ini agar sebiji dengan Ziana Zain.

Sayangnya tak ramai yang benar-benar mampu ekoran kesukaran keperluan vokal lagu ini yang bukan saja agak tinggi notanya, tetapi turut sama memerlukan bunyi serak-serak itik dihasilkan pada setiap hujung lirik. Terjual melebihi 40,000 unit, 'Madah Berhelah' menjadi batu asas kerjaya panjang Ziana Zain dan jelingan tajamnya.

Pernah popular sebagai vokalis utama kumpulan ikonik Headwind melalui banyak lagu klasik, Zainal Abidin akhirnya memilih untuk meneruskan karier sebagai artis solo yang mengutarakan lagu-lagu berentak 'muzik dunia,' hasil gabungan pelbagai elemen dan bunyi budaya dan masyarakat antarabangsa yang ada.

Memilih untuk bekerjasama dengan Roslan Aziz di bawah label RAP, album pertama Zainal yang menggunakan namanya sebagai judul cuba membawakan perbezaan dengan mengadunkan isu-isu masyarakat dan dunia ketika itu sebagai mesej utama dalam setiap lagu.

Ekoran perbezaan corak muzik yang cuba diperkenalkan, agak lambat untuk masyarakat Malaysia ketika itu menerima konsep segar yang dibawakan barisan lagu dalam album tersebut. Apatah lagi nama Zainal lebih terkenal sebagai seorang vokalis rock disegani.

Namun kecekalan Zainal dan Roslan Aziz untuk terus mempromosikan album tersebut dengan pelbagai kaedah kreatif akhirnya membuahkan hasil. 'Zainal Abidin' membariskan empat lagu klasik - 'Senang-Senang', 'Ikhlas Tapi Jauh', 'Manis' dan juga lagu ikonik 'Hijau' yang kekal hijau di kalangan ahli masyarakat Malaysia.


Benarkah Mandi Air Sejuk Boleh Meningkatkan Kesihatan Anda?

Mandi dengan air panas pada waktu pagi terasa begitu menyegarkan. Tambahan pula, kebanyakan rumah terutamanya di kawasan bandar kini dilengkapi dengan sistem mandian air panas. Bagi yang tinggal di kawasan beriklim sejuk pula, air panas adalah satu kemestian.

Namun, pernahkah anda mendengar bahawa mandian air sejuk adalah baik untuk kesihatan tubuh dan mental? Orang-orang tua dahulu sering menceritakan tentang kebaikan mandian air sejuk ini.

Sebenarnya, mandian air sejuk untuk tujuan kesihatan telah direkodkan sejak awal kurun ke-19 lagi apabila doktor di Barat menggunakannya ke atas pesakit mental atau banduan.

Mandian air sejuk dikatakan boleh menenangkan, melemahkan dan menanam ketakutan kepada pesakit mental atau banduan. Biasanya, mandian seperti ini mengambil masa yang lama iaitu antara 60-90 minit.

Pada pertengahan abad ke-19 pula, penduduk Barat mendakwa mandian sejuk mampu meningkatkan kesihatan tubuh dan mental. Walau bagaimanapun, mereka hanya mandi dengan air sejuk untuk waktu yang singkat sahaja berbanding mandian yang dilakukan ke atas pesakit mental dan banduan.

Dalam satu kajian yang dilakukan di Netherlands, seramai 3,000 orang sukarelawan telah mengambil bahagian dalam kajian mengenai mandian air sejuk. Mereka telah dibahagikan kepada empat kumpulan dan diarahkan untuk mandi dengan air panas.

Walau bagaimanapun, satu kumpulan diarah menghabiskan mandian mereka dengan air sejuk selama 30 saat, satu lagi kumpulan dengan 60 saat dan satu lagi kumpulan dengan 90 saat.

Mereka diarahkan melakukannya setiap hari selama sebulan. Rata-rata sukarelawan mendakwa mereka tidak begitu menikmati mandian air sejuk. Tambahan pula, mereka tinggal di negara beriklim sejuk.

Setelah dipantau perkembangan sukarelawan ini selama tiga bulan, penyelidik mendapati kumpulan yang menghabiskan mandian dengan air sejuk adalah 29 peratus semakin kurang mengambil cuti sakit berbanding sebelumnya.

Apa yang lebih menarik, tempoh mandian air sejuk tidak mempengaruhi penurunan itu. Bahkan, sebanyak 64 peratus sukarelawan meneruskan tabiat menghabiskan mandian dengan air sejuk kerana mula menyukainya.

Walaupun tidak jelas mengapa mandian air sejuk membuatkan sukarelawan kurang sakit tetapi beberapa penyelidik berpendapat bahawa sistem kekebalan tubuh mereka mungkin meningkat.

Satu kajian yang dilakukan di Republik Czech mendapati bahawa atlet yang berendam dalam air sejuk tiga kali seminggu selama enam minggu menunjukkan peningkatan pada sistem kekebalan tubuh mereka. Walau bagaimanapun, lebih banyak kajian berskala besar perlu dilakukan untuk mengesahkan penemuan ini.

Mandian air sejuk juga mengaktifkan sistem saraf simpatik iaitu bahagian sistem saraf yang mengatur tindak balas atau reaksi fisiologi automatik (Fight-or-Flight Response) terhadap peristiwa yang dianggap bahaya, tertekan atau menakutkan.

Apabila sistem ini diaktifkan ketika mandian air sejuk, tubuh anda akan mengalami peningkatan hormon noradrenalin. Perubahan ini akan menyebabkan peningkatan kadar denyutan jantung serta tekanan darah dan dipercayai berkaitan dengan peningkatan kesihatan.

Selain itu, mandian atau berendam dalam air sejuk juga terbukti mampu meningkatkan peredaran darah. Apabila terdedah pada air sejuk, aliran darah di bahagian bawah kulit akan menjadi perlahan.

Apabila selesai mandian atau rendaman air sejuk, tubuh akan mula memanas semula. Ketika inilah, berlakunya peningkatan aliran darah yang naik ke permukaan kulit.

Satu kajian telah dilakukan ke atas individu yang berendam dalam air sejuk selepas senaman mendapati bahawa peredaran darah keluar dan masuk pada otot mereka meningkat dalam tempoh empat minggu.

Selain itu, mandian dan rendaman air sejuk juga mampu membantu anda menurunkan berat badan. Satu kajian mendapati bahawa mandian air sejuk di bawah suhu 14°C meningkatkan sistem metabolisme tubuh sehingga 350 peratus.

Metabolisme adalah proses di mana badan anda menukar apa yang anda makan atau minum kepada tenaga. Jika lebih tinggi metabolisme seseorang itu maka lebih banyak tenaga dibakar.

Selain kesihatan fizikal, mandian air sejuk juga mungkin mempunyai kelebihan pada kesihatan mental juga. Terdapat teori bahawa air sejuk mampu meningkatkan kesedaran mental kerana rangsangan Fight or Flight yang disebutkan tadi.

Bagi golongan berusia pula, air sejuk yang dikenakan pada muka dan leher terbukti mampu meningkatkan fungsi otak.

Saintis juga percaya bahawa air sejuk mampu membantu meredakan simptom tekanan atau depresi. Apabila reseptor sejuk pada kulit diaktifkan pada ketumpatan tinggi ketika mandian air sejuk, ia akan menghantar sejumlah besar impuls elektrik dari saraf periferal ke otak yang mungkin mengandungi kesan anti-depresi.

Terdapat banyak bukti yang menunjukkan bahawa mandian air sejuk baik untuk kesihatan anda walaupun sebahagiannya masih tidak begitu jelas. Namun, anda perlu berhati-hati kerana mandian air sejuk juga mempunyai risikonya tersendiri.

Jumlah air sejuk yang banyak dan secara tiba-tiba boleh mengejutkan badan dan ia bahaya kepada mereka yang mempunyai masalah jantung. Ia boleh menyebabkan berlakunya serangan jantung.


Ini Bagaimana Ular Memakan Mangsa Tanpa Mengunyah Terlebih Dahulu

Setiap dokumentari alam berkenaan dengan ular pasti akan memaparkan babak di mana ular menelan keseluruhan badan mangsanya.

Setiap pergerakan yang menyeramkan tersebut dirakam oleh kamera dan bagi ular yang bersaiz besar seperti anaconda dan ular sawa, saiz mangsa boleh mencapai saiz rusa dewasa.

Jadi, bagaimana ular menghadam dan mencerna mangsanya tanpa mengunyah terlebih dahulu?

Secara luaran, ular mempunyai jumlah komponen yang sama dengan sistem pencernaan manusia. Sistem pencernaan merangkumi panjang badan ular, bermula dengan mulut dan memanjang ke perut.

Ular-ular biasanya memburu mangsa kecil seperti tikus, burung, cicak dan kadang-kala memakan ular lain. Bagi pemangsa yang lebih besar, ular tersebut mempunyai "rahang bergerak".

Kedua-dua bahagian rahang ular boleh beroperasi secara berasingan dan seolah-olah "berjalan" di atas mangsa yang mana bahagian kepala ditelan terlebih dahulu.

Taring melengkung yang dimiliki ular menghalang mangsa dari melarikan diri dan tertusuk lebih dalam apabila mangsa berusaha untuk melarikan diri (jika ia masih hidup).

Perut ular, seperti perut haiwan-haiwan lain, mengeluarkan gabungan asid (asid hidroklorik) dan enzim pencernaan untuk memecah makanan.

Dari perut, ia kemudiannya bergerak ke usus kecil. Ular juga mempunyai pankreas, hati, dan pundi hempedu yang mengeluarkan enzim pencernaan ke dalam usus.

Usus menyerap nutrien ke dalam aliran darah dan dari usus kecil, ia bergerak ke ruang seperti usus besar.

Di sini, ular dapat mencerna sebahagian besar haiwan yang dimakannya, termasuklah tulang.

Satu-satunya bahagian yang tersisa adalah bulu yang mana diperbuat daripada protein yang tahan dikenali sebagai keratin, serta kalsium dari tulang, yang akhirnya dikeluarkan dalam bentuk pelet.

Ular yang menjadi raja pemangsa iaitu boa dan sawa, memiliki sistem unik yang membolehkannya mencerna mangsa besar, seperti kijang seberat hampir 60 kilogram seperti yang direkodkan oleh ular sawa batu Afrika.

Banyak ular pemangsa haiwan besar adalah pemburu serangan hendap, seperti ular sawa Burma, yang menunggu mangsa terserempak dengannya.

Ular ini tidak makan dengan kerap dan lebih memilih mangsa bersaiz besar. Oleh sebab ini, aktiviti metabolik ular ini menjadi minimum, yang bermaksud ukuran sistem pencernaannya juga akan mengecil.

Walau bagaimanapun, apabila ular spesis ini bersedia untuk makan dan mendapat mangsa, metabolismnya akan meningkat hingga ke 2 atau 3 kali ganda.

Sistem otot jantung dan sistem peredaran darah ular ini akan diperkuatkan untuk membantu mengepam lebih banyak darah serta meningkatkan sistem pencernaan hampir tiga kali ganda.

Sebaik sahaja mangsa memasuki bahagian perut, organ ini akan mula merembeskan asid dan enzim pencernaan.

Dalam tempoh beberapa jam sahaja, nilai pH dalam perut ular ini akan menurun dari 7.5 kepada 2 dan kemudiannya kepada 1.5.

Dalam situasi ekstrem ini, mangsa tersebut tidak kira sama ada ia kijang atau buaya, akan terurai sepenuhnya hingga ke tulang.

Otot perut ular yang kuat akan memproses dan mengadun makanan, seolah-olah menggantikan kerja yang biasanya dilakukan oleh gigi.

Ular ini berjaya mencerna semua ini kerana, tidak seperti banyak mamalia yang hanya menyimpan makanan dalam perut selama beberapa jam hingga sehari, perut ular terus mencerna makanannya selama beberapa hari bahkan beberapa minggu, bergantung pada saiz makan. (kecuali keratin, protein yang membentuk rambut dan kuku).

Makanan yang "dicairkan" ini kemudiannya masuk ke dalam usus, di mana ia diurai dengan lebih lanjut dan lapisan usus  menyerap semua nutrien.

Pencernaan yang biasanya mengambil masa selama beberapa minggu ini memerlukan banyak tenaga.

Ular tersebut mesti mengeluarkan sumber tenaga untuk menghasilkan dan merembeskan enzim serta asid dan untuk menggerakkan otot yang membantu pencernaan, termasuk aktiviti metabolik lain.

Penggunaan oksigen oleh ular ini juga meningkat ke tahap yang hampir sama seperti kita bersenam.

Malah, ular ini mungkin menggunakan separuh daripada tenaga yang diperolehinya daripada memakan mangsa tersebut hanya untuk mencerna mangsa itu sendiri.

Pada awal pencernaan, ketika ular secara praktikalnya tidak dapat bergerak kerana menelan mangsa yang besar, membuatkan pemangsa lain mampu mengancam ular tersebut.

Sekiranya ancaman menjadi tidak dapat dielakkan, ular tersebut mungkin akan memuntahkan makanan dan melarikan diri, walaupun tindakan ini sebenarnya tidak bagus untuk sistem pencernaan ular.

Selain itu, tanduk mangsa mungkin merosakkan sebahagian atau keseluruhan organ dalaman ular yang mampu membunuh ular tersebut.

Cuba untuk memakan haiwan yang sangat besar juga boleh membuatkan ular "meletup", seperti yang dilaporkan berlaku apabila seekor ular sawa cuba memakan seekor buaya yang terlalu besar.

Sebaik sahaja ular ini mencerna mangsanya, makanan ini akan mula mereput. Bakteria dalam haiwan yang dimakan tersebut akan mula terurai, yang boleh menyebabkan haiwan itu (mangsa) kembung dan bertambah besar.

Jika ular ini memakan sesuatu yang sememangnya sudah bersaiz besar (kijang dll), ular ini berada dalam keadaan bahaya kerana mangsanya itu menjadi semakin besar.

Pereputan ini juga menghasilkan bau yang busuk, bahan kimia toksik yang dihasilkan oleh bakteria, dan jangkitan. Dalam hal ini, sistem pencernaan ular pada dasarnya terpaksa melawan ancaman bakteria.

Untuk menghalang hal ini, ular perlu memanaskan badan. Ular adalah haiwan berdarah sejuk, yang bermaksud bahawa badan haiwan ini meniru suhu luaran.

Oleh itu, bagaimana organ ular ini berfungsi juga bergantung pada suhu tersebut.

Suhu yang lebih panas dapat mempercepat pencernaan, jadi ular biasanya akan berjemur untuk membantu proses pencernaan.

Di kawasan yang lebih sejuk, ular-ular seperti tedung dan orok-orok menggunakan bisanya yang sangat beracun untuk mencerna mangsanya dari dalam.

Oleh itu, ular tidak perlu menggunakan tenaga tambahan untuk mencerna mangsanya dari luar.


Memahami Krisis Bekalan Petrol United Kingdom Yang Meruncing

Bayangkan anda sedang bergegas ke tempat kerja tetapi indikator petrol kereta anda menyala. Risau takut tersekat di tengah jalan, anda ke stesen minyak untuk mengisi.

Malangnya sampai ke stesen minyak terdekat anda diberitahu minyak habis. Anda cari stesen lain. Sama. Anda bergerak lagi ke stesen ketiga - hasilnya serupa. Indikator mula menghampiri sifar. Anda perlu ke tempat kerja.

Itulah situasi yang sedang dihadapi penduduk United Kingdom ketika ini, disebabkan oleh beberapa perubahan dasar yang diperkenalkan kerajaan yang gagal ditangani dengan cermat.

Di UK, masyarakat mereka sedang berdepan krisis berikutan perubahan dasar besar yang sedang dilaksanakan di wilayah tersebut.

Selepas dasar BREXIT mula diguna pakai di United Kingdom mengasingkan negara-negara di dalamnya daripada gabungan Kesatuan Eropah, berlaku pengurangan jumlah pemandu kenderaan berat secara drastik terus kekal bekerja di UK.

Sebelum pandemik Covid-19 lagi dianggarkan UK mengalami penurunan jumlah pemandu sehingga 60,000 ribu orang mengakibatkan banyak proses pembekalan ke negara-negara dalam kesatuan itu terjejas. Peraturan visa UK yang lebih ketat mengakibatkan ramai pemandu dari negara Kesatuan Eropah memilih keluar daripada UK - kembali ke negara asal atau negara Eropah lain bagi mencari rezeki.

Covid-19 memburukkan lagi keadaan meningkatkan defisit tenaga kerja pemandu yang sedang ditanggung UK pada tahap 100,000 pemandu 'heavy goods vehicle' atau HGV, paling ketara merencatkan proses pengedaran minyak ke stesen-stesen pam minyak.

Syarikat BP mengumumkan penutupan beberapa buah stesen minyak pada 24 September 2021 akibat ketiadaan bekalan.

Pengumuman itu yang terpaksa syarikat tersebut dibuat dikatakan berpunca daripada ketiadaan pemandu lori mencukupi, menyemarakkan sentimen bimbang dan takut sehingga mengakibatkan masalah ini jadi semakin meruncing sekarang.

Perubahan dasar imigresen UK baru memerlukan seseorang pekerja asing (bukan warga United Kingdom) mendapatkan visa bagi memasuki UK menjadi punca utama kenapa ratusan ribu pekerja memilih untuk keluar.

Selain keperluan visa, dasar cukai kerajaan yang tidak lagi setara menghalang syarikat-syarikat pengendali pengangkutan di UK terus menawarkan insentif yang mampu menarik minat warga bukan-UK kekal berkhidmat di sana.

Syarikat pengangkutan bukan  tempatan yang mahu menjalankan perniagaan di UK juga perlu menanggung beberapa kos tambahan yang sebelum ini tidak perlu ditanggung.

Faktor-faktor ini menyumbang kepada terjejasnya kadar pendapatan yang diterima pemandu, berbeza sebelum ini selain pemandu sendiri khasnya pemandu bukan warga UK terkesan disebabkan potongan cukai yang lebih tinggi.

Selain minyak, industri lain yang turut terjejas berkaitan masalah ketiadaan pemandu ini adalah sektor kesihatan dan pertanian.

Walaupun lebih 8,000 stesen minyak di UK sedang mengalami ketiadaan atau surut bekalan, pemimpin kerajaan UK seperti Perdana Menteri Britain, Boris Johnson menyifatkan apa yang berlaku sebenarnya berpunca daripada pembelian panik orang ramai yang tergesa-gesa berebut mendapatkan bekalan.

Jurucakap wakil kerajaan di UK juga direkodkan berkata masalah ketiadaan bekalan minyak di UK sebenarnya tidak mencerminkan situasi sebenar yang benar berlaku.

Walaupun menafikan wujud isu dan masalah besar apabila berkait dengan keperluan penting masyarakat ini, kerajaan UK dalam masa sama telahpun memperkenalkan beberapa langkah dan perubahan dasar yang dilihat pengkritik sebagai terdesak, mencerminkan betapa kritikalnya masalah ini.

Banyak pihak melihat masalah bekalan ini bukanlah sesuatu yang dapat diatasi dengan mudah, dalam tempoh singkat khasnya dalam usaha menggantikan jumlah pemandu yang kini tidak lagi mahu berkhidmat di UK.

Pengkritik berpendapat apa saja langkah yang diumumkan sekarang hanyalah solusi sementara disebabkan wujudnya masalah dasar yang harus diperbetulkan terlebih dahulu bagi memastikan masalah kekurangan pemandu yang mahu bekerja dapat diselesaikan untuk jangka masa panjang.

Kerajaan UK baru saja mengumumkan pengeluaran lebih 5,000 visa khas sementara pekerja asing bekerja sebagai pemandu kenderaan berat untuk membawa bekalan minyak dan makanan bagi menampung masalah ini.

Malangnya, tawaran visa hanya selama 4 bulan itu yang bakal berakhir bulan Disember tahun 2021 dilihat bukanlah satu insentif yang mampu menarik minat pekerja di Eropah untuk masuk atau kembali ke UK.

Selain itu 150 orang anggota tentera yang layak serta berlesen untuk memandu kenderaan berat juga sedang dikerah bagi membantu melancarkan proses pembekalan minyak ke stesen-stesen tumpuan.

Dana pendidikan sebanyak £10 juta (RM56.5 juta) telah diperuntukkan bagi membentuk program latihan pelesenan intensif bagi melayakkan lebih 4,000 pemandu kenderaan berat menaiktaraf kelayakan lesen mereka secara percuma agar dapat mengisi kekosongan yang ada.

Kerajaan UK juga dilihat kekal bertindak tegas, enggan tunduk kepada tekanan ekonomi serantau luar UK yang didakwa sekian lama telah menyebabkan kadar pendapatan rakyat UK menjadi rendah, ekoran kebergantungan UK kepada pekerja asing.

Johnson dalam ucapan beliau menyeru agar seluruh warga UK bersatu  menangani masalah ini, meminta kerjasama syarikat-syarikat pengangkutan untuk menawarkan gaji yang lumayan kepada warga tempatan sebagai kaedah terbaik menurunkan kebergantungan UK kepada tenaga luar - dengan sokongan dana dan insentif dari kerajaan.

Sebagai solusi jangka panjang, kerajaan UK berharap semakin ramai warga tempatan akan menampakkan minat untuk menceburi industri pengangkutan sebagai kerjaya pilihan mereka.

Dalam aspek positif, kekurangan pemandu tempatan yang berkelayakan ini telah pun membantu meningkatkan purata pendapatan pemandu HGV dilaporkan sudah mencecah £20 satu jam (RM113.25) pada bulan Julai tahun 2021 - membolehkan seorang pemandu HGV menerima gaji tahunan sekitar £50,000 (RM283,135) untuk kerja 55 jam seminggu.

Bagi meredakan krisis ketiadaan bekalan minyak, kerajaan UK meminta agar orang ramai tidak mengisi minyak penuh melebihi kadar biasa sekiranya tiada keperluan. Langkah itu sedikit sebanyak membantu dalam memastikan tiada stesen yang terputus bekalan sebelum lori pembekal dapat hadir menghantar tambahan.

Kita di Malaysia juga bolehlah mengambil iktibar daripada apa yang sedang berlaku di UK.

Hargailah usaha penat lelah pemandu kenderaan berat yang setiap hari ke sana sini memastikan bekalan keperluan kita berlangsung tanpa henti. Jika mereka memandu perlahan dan menghalang anda yang bergegas, ingatkan diri anda tanpa mereka, anda mungkin tidak dapat ke tempat kerja.

Itulah yang sedang berlaku di UK apabila keluarga terpaksa mencatu kegunaan minyak, bagi memastikan mereka boleh melunaskan tanggungjawab harian mereka.

Sekiranya situasi sama berlaku di Malaysia mengakibatkan bekalan minyak kita terjejas, apa yang penting adalah janganlah mengamalkan sikap mementingkan diri sendiri.


Menara Analemma: Konsep Menara Yang Tergantung dari Langit

Pada masa kini, kita dapat lihat banyak negara yang berlumba-lumba membina menara atau bangunan tertinggi di dunia. Untuk rekod, status menara tertinggi di dunia kini masih dipegang oleh Menara Burj Khalifa (828 meter) yang terletak di Dubai.

Dalam dunia sains dan teknologi, kita sering dihidangkan dengan idea-idea luar kotak yang ada kalanya sukar untuk kita gambarkan antaranya Asgardia, sebuah penempatan di angsaka lepas yang dianggap sebagai sebuah negara baru. Malah, idea membina penempatan manusia di Marikh juga seakan-akan tidak logik.

Kebiasaannya, menara atau bangunan tinggi akan dibina bermula dari tapaknya dan ke atas. Namun, pernahkah anda dengar mengenai Menara Analemma, konsep sebuah menara yang tergantung dari atas langit?

Sebuah firma reka bentuk New York bernama Clouds Architecture Office telah mencadangkan sebuah menara yang akan tergantung dari asteroid pada ketinggian 31068 batu dari Bumi. Firma yang mengeluarkan konsep rekaan ini, Clouds Architecture Office sememangnya pakar dalam reka bentuk konsep yang pelik.

Dikenali dengan nama "Menara Analemma", bangunan itu akan tergantung dengan megah di atas langit kerana akan tergantung pada asteroid sebenar yang diikat dengan kabel yang sangat kuat dan bergerak di orbit "geosinkron eksentrik" yang bergerak dalam laluan berbentuk nombor 8.

Dengan kata lain, ia akan sentiasa bergerak - penduduk dan pelawat yang berada dalam bangunan ini akan melakukan perjalanan harian antara hemisfera utara dan selatan dengan titik permulaan berkemungkinan bermula di bandar New York atau Dubai.

Pada tahun 2015, "Misi Rosetta" oleh Agensi Angkasa Eropah berjaya mendarat di permukaan komet Churyumov-Geraismenko yang menunjukkan bahawa terdapat kemunngkinan untuk berinteraksi dengan objek yang lebih kecil seperti itu di angkasa.

Misi "Asteroid Redirect Mission" NASA telah dijadualkan untuk menghantar robot untuk mengumpulkan batu dari asteroid dan kemudian meletakkan batu itu ke orbit stabil di sekitar bulan.

Dengan cara yang sama, pihak firma Clouds Architecture Office merancang untuk menggunakan asteroid yang dilengkapi dengan kabel dengan kekuatan tinggi yang menjangkau ke bumi untuk memegang pencakar langit sepanjang perjalanannya.

Pereka bentuk konsep Menara Analemma, Ostap Rudakevych mendakwa bahawa menara itu boleh diperbuat dari bahan tahan lama dan ringan seperti serat karbon dan aluminium. Kemajuan dalam kejuruteraan kabel diperlukan untuk mencapai kekuatan kabel yang diperlukan untuk menyokong struktur menara ini.

Untuk penggunaan tenaga elektrik pula, tenaga elektrik akan datang dari panel solar yang mempunyai pendedahan kepada cahaya matahari secara berterusan. Sementara itu, air untuk kegunaan dalam menara akan ditangkap dari awan dan air hujan dan disimpan dalam sistem gelung separa tertutup.

Seperti yang diusulkan, puncak menara berada pada ketinggian 32,000 meter dan diharapkan dapat mencapai kelajuan 300 mph ketika bergerak melalui langit.

Rudakevych mengatakan beliau membayangkan penggunaan drone penumpang yang besar membolehkan manusia bergerak bolak-balik antara menara dan permukaan bumi bersama dengan elevator elektro-magnetik canggih yang memudahkan pergerakan pergi dan balik dari menara ini.

Pada masa ini, terdapat cadangan agar menara ini dibina di Dubai yang mempunyai sejarah panjang membina bangunan pencakar langit yang tinggi dan bergaya dengan kos yang lebih rendah berbanding kos pembinaan pencakar langit yang berpusat di A.S.

Ketika ditanya apa yang memberinya ilham untuk projek seperti ini, Rudakevych berkata, "Sejak manusia tidak lagi tinggal di gua, bangunan kita semakin tinggi dan ringan. Kami percaya bahawa beberapa tahun lagi bangunan akan terbebas dari permukaan bumi, membebaskan kita dari banjir, gempa bumi dan tsunami yang berbahaya".

Menara Analemma adalah idea spekulatif bagaimana ini dapat dicapai pada suatu masa nanti. Walaupun Menara Analemma ini sekadar konsep, ianya cukup menarik kerana pertama kali idea seperti ini muncul dan tidak mustahil pada masa hadapan kita mungkin dapat melihat ianya direalisasikan.


Kynam - Kayu Paling Mahal Dan Paling 'Rare' di Dunia

Jika ditanyakan tentang bahan yang paling jarang ditemui dan mahal di dunia, perkara seperti berlian, platinum atau emas pastinya bermain di fikiran anda, kan?

Namun kebanyakan orang tidak tahu bahawa terdapat sejenis kayu istimewa yang sebenarnya lebih mahal daripada bahan-bahan di atas.

Kynam atau nama yang lebih terkenal di Jepun iaitu "kyara", adalah sejenis gaharu (atau oud) yang tersangat jarang ditemui yang digunakan dalam industri minyak wangi dan kemenyan kerana harumannya yang kompleks dan bau sangat kuat.

Ia adalah jenis oud yang paling dicari-cari. Bagi yang kurang tahu, oud adalah nama yang digunakan di semenanjung Arab bagi untuk menggambarkan kayu damar gelap yang terhasil dalam batang pokok akuilaria disebabkan oleh keadaan tertentu.

Harga satu gram bagi kynam boleh mencecah RM41,825, menjadikannya kayu paling mahal di dunia dan juga salah satu bahan semula jadi yang paling mahal di dunia.

Pada dasarnya, kynam adalah jenis gaharu terbaik yang yang boleh dibeli, dan perlu diketahui bahawa semua jenis gaharu adalah tersangat mahal.

Juga dikenali sebagai aloeswood atau eaglewood, gaharu telah menjadi bahagian penting dalam budaya Cina, Jepun, India, Arab dan Asia Tenggara selama ribuan tahun.

Ia sentiasa menjadi komoditi yang berharga, tetapi permintaan untuk gaharu telah meningkat secara mendadak dalam beberapa tahun terakhir yang menjadikan harganya juga meningkat.

Bahagian dalam batang pokok akuilaria agak tidak berbau dan berwarna pucat, namun dalam keadaan tertentu, pokok ini menghasilkan menghasilkan sejenis damar gelap yang menghasilkan gaharu.

Selama berabad-abad, manusia mengetahui bahawa pokok akuilaria hanya menghasilkan gaharu apabila ia "tercedera".

Secara teori, pelbagai jenis tekanan seperti dipanah petir, diceroboh oleh semut atau lebah, serta dirosakkan oleh haiwan besar, membawa kepada penghasilan gaharu.

Namun apa yang pasti adalah gaharu terhasil disebabkan oleh jangkitan kulat pada pokok akuilaria yang dikenali sebagai phialophora parasitica.

Kayu yang dipenuhi dengan damar ini mempunyai aroma kuat yang digunakan sebagai kemenyan dan sebagai pati untuk minyak wangi yang berkualiti tinggi serta mahal.

Manusia belajar cara untuk menjangkiti pokok akuilaria dengan kulat ini bagi merangsang penciptaan gaharu dan ketika ini terdapat pelbagai ladang di negara Asia dari Indonesia hingga Myanmar dan Vietnam yang khusus dalam pengeluaran gaharu.

Walaupun penghasilan gaharu melalui pokok yang ditanam oleh manusia agak mahal, namun ia jauh lebih murah berbanding gaharu liar, lebih-lebih lagi gaharu berkualiti tinggi.

Ini kerana gaharu "ciptaan manusia" dituai hanya selepas beberapa tahun, sedangkan gaharu liar berkualiti tinggi mungkin berusia beratus-ratus tahun, menjadikan harganya sangat premium.

Hasil penemuan kynam terbesar oleh Alan Mahaffey adalah berusia 600 tahun seberat 16 kilogram yang mengambil masa 5 tahun untuk dicari dan kayu tersebut dijual dengan harga RM83.80 juta.

Perlu diingatkan bahawa temubual antara Alan Mahaffey dan Al-Jazeera ini adalah pada tahun 2016, di mana permintaan dan harga terhadap gaharu berkualiti tinggi telah berkembang pesat sejak itu.

Tidak ada cara untuk mengetahui sama ada pokok akuilaria mengandungi atau akan mengandungi kynam.

Tidak ada pakar di dunia yang dapat mengenalinya tanpa mencium kayu yang penuh dengan damar, dan dalam kebanyakan kes, aroma kynam yang kompleks hanya terungkap apabila serpihan kayu ini terbakar.

Oleh kerana gaharu liar sangat jarang ditemui dan berharga, pokok-pokok akuilaria liar kini semakin berkurangan di seluruh Asia.

Dan kerana satu-satunya cara untuk mencari gaharu adalah dengan menebang dan membelah pohon itu, spesimen liar ini semakin pupus.

Malah, orang yang menghargai kayu ini sanggup menghabiskan wang yang tersangat banyak untuk memilikinya.

Sebatang pokok berusia 200 tahun di kuil Wat Bang Kradan di Kemboja yang dipercayai akan menghasilkan kynam pada suatu hari nanti telah mendapat perhatian ramai dan ini membuatkan pembeli dari Jepun menawarkan RM96.37 juta untuk memilikinya.

Tawaran itu ditolak dan kini terdapat pondok tentera berhampiran kuil tersebut dengan tujuan utama untuk menjaga pokok akuilaria tersebut.

Dengan permintaan yang semakin menggila dan pengeluaran yang semakin menurun saban hari, harga kynam dan jenis gaharu yang lain pastinya akan semakin meningkat.


10 Saman Paling Mahal di Dunia

Sekiranya anda melakukan kesalahan atau jenayah dan dibuktikan bersalah di mahkamah, anda mungkin akan dikenakan denda atau hukuman penjara.

Namun, ada sebahagian jenayah yang tidak dapat diselesaikan walaupun dengan denda bernilai jutaan ringgit. Denda jenayah yang besar ini biasanya dikenakan oleh pemerintah atau pihak berkuasa atas kesalahan yang besar.

Berikut adalah 10 saman atau denda termahal yang pernah dikeluarkan.

Pada tahun 2009, syarikat ubat terbesar dunia iaitu Pfizer telah didenda sebanyak RM 9.6 bilion atas tuduhan jenayah oleh mahkamah Amerika.

Mereka mengaku bersalah kerana mengiklankan empat ubat mereka kepada doktor dan pesakit bagi tujuan yang tidak diluluskan oleh kerajaan. Salah satu daripadanya ialah ubat tahan sakit Bextra.

Bextra hanya diluluskan untuk kegunaan artritis reumatoid, sakit haid, dan osteoartritis sahaja tetapi Pfizer dan anak syarikatnya iaitu Pharmacia & Upjohn telah mempromosi ubat itu untuk kegunaan masalah lain juga.

Sama seperti Pfizer, syarikat gergasi ubat-ubatan ini juga telah melakukan kesalahan iaitu mempromosikan ubat preskripsi tertentu secara haram.

GSK telah didakwa atas tiga jenayah berbeza. Tuduhan pertama melibatkan amalan pelaporan palsu dan gagal melaporkan data keselamatan tertentu.

Dua lagi tuduhan adalah atas kesalahan memperkenalkan ubat-ubatan yang disalah jenamakan seperti Paxil dan Wellbutrin.

Satu siasatan telah dilancarkan pada 2018 oleh Suruhanjaya Perdagangan Persekutuan AS mengenai amalan privasi Facebook. Siasatan itu dijalankan seminggu selepas orang awam marah dan menyoal kegagalan syarikat itu menjaga privasi jutaan penggunanya.

Facebook didapati telah mengelirukan penggunanya mengenai kuasa mereka untuk mengawal privasi maklumat peribadi mereka dan ia menyalahi peraturan undang-undang Suruhanjaya Perdagangan Persekutuan.

Pada 2019, Facebook telah dikenakan denda sebanyak RM 20.9 bilion. Ia merupakan saman terbesar yang dikeluarkan atas kesalahan melanggar privasi pengguna.

Bank terbesar Perancis ini didapati bersalah kerana memproses transaksi bernilai berbilion-bilion bagi pihak institusi Iran, Cuba, dan Sudan yang disenarai hitam.

Ia merupakan kesalahan di bawah International Emergency Economic Powers Act (IEEPA). Selain itu, perbuatan itu juga melanggar sekatan ekonomi yang dikenakan AS ke atas ketiga-tiga negara itu.

Google telah disaman sebanyak RM 39.8 bilion dalam tiga kes berasingan oleh Suruhanjaya Eropah. Pada 2018, EU telah menyaman Google sebanyak RM 20.95 bilion kerana menghalang pesaingnya menggunakan perisian telefon Andriodnya.

Perisian Google telah memonopoli 80% dunia telefon pintar dan memaksa pengguna menggunakan enjin cariannya. Google telah menyalahi undang-undang persaingan dengan membayar wang kepada pengeluar telefon pintar untuk pre-install perisian mereka seperti Google Search dan Chrome.

Google juga didenda sebanyak RM 11.3 bilion kerana mempromosi Google Shopping di dalam enjin cariannya berbanding perkhidmatan membeli belah lain.

Pada 2015, bank ternama di Jerman ini membayar denda sebanyak RM 10.47 bilion kerana penyertaannya dalam penipuan kadar faedah antara tahun 2003 dan 2007. Seramai 29 orang pekerja bank itu di cawangan London terlibat dalam jenayah itu.

Antara tahun 2005-2007, Deutsche Bank juga dituduh melakukan penipuan dalam urusan dengan para pelabur dan dipaksa membayar pampasan sebanyak RM 30.1 bilion pada 2017.

Ketika krisis kewangan pada 2007-2009, beberapa bank disiasat kerana melakukan urusan mencurigakan. Bank-bank ini memberi pinjaman mudah kepada orang ramai sehingga mereka tidak mampu membayarnya.

Berjuta-juta rakyat Amerika berhutang lebih daripada nilai rumah yang digadai mereka dan pihak bank akan merampas aset mereka apabila gagal membayar hutang.

Amalan kewangan ini menyebabkan kejatuhan ekonomi tetapi ia tidak menyalahi undang-undang dan sukar untuk menghukum dalangnya. Akhirnya, beberapa bank yang terlibat dikenakan denda yang besar. Namun, Bank of America menerima denda yang paling banyak.

Pada 2015, syarikat pengeluar kenderaan terkenal Jerman ini mengaku bersalah menghasilkan 11 juta kereta yang dilengkapi dengan perisian yang digunakan untuk menipu ujian tahap pencemaran.

Kerana dunia semakin prihatin terhadap perubahan iklim, skandal itu adalah berita buruk bagi industri automotif. Volkswagen dikenakan denda sivil dan jenayah sekitar RM 58 bilion dan mereka terpaksa membayar lebih banyak lagi untuk denda dan pampasan lain.

Pada 20 April 2010, satu letupan di pelantar minyak Deepwater Horizon di Teluk Mexico telah membunuh 11 pekerja dan berlaku kebocoran lebih daripada empat juta tong minyak.

Tumpahan minyak itu mencemari kawasan seluas 60,000 batu persegi selama 87 hari di Teluk Mexico sebelum ia berjaya dikawal.

Syarikat yang bertanggungjawab iaitu British Petroleum terpaksa membayar denda yang banyak kerana kecuaian sehingga menyebabkan pencemaran alam semula jadi ini.

Bencana Fukushima yang berlaku pada 2011 merupakan bencana nuklear paling buruk selepas Chernobyl. Bencana yang berpunca daripada gempa bumi dan tsunami itu menyebabkan sebahagian besar kawasan berhampiran terpaksa dikosongkan.

Reaktor nuklear Fukushima telah dibangunkan dan direka oleh Tokyo Electric Power Company (TEPCO) dan General Electric. TEPCO telah dipersalahkan kerana kecuaian dan tidak mengambil langkah keselamatan yang sepatutnya.

TEPCO diarahkan membayar denda serta pampasan kepada lebih daripada 12,000 orang yang terpaksa berpindah keluar disebabkan radiasi daripada bencana itu.


5 Perang yang Tercetus Disebabkan Perkara Remeh

Manusia tidak pernah berhenti berperang sejak azali lagi. Kebanyakan perang yang berlaku adalah disebabkan oleh perebutan kuasa, wilayah, kekayaan atau mempertahankan tanah air.

Lebih malang lagi, ada perang yang berlaku disebabkan punca yang kecil atau remeh. Salah faham ini telah dibesar-besarkan terutamanya oleh mereka yang mempunyai kekuatan tentera dan motif tersembunyi. Berikut adalah beberapa peperangan yang disebabkan oleh punca remeh.

Pada tahun 1325, berlakunya satu peperangan di antara dua buah bandar di Itali iaitu Modena dan Bologna. Perang yang diberi nama "War of the Oaken Bucket" ini berlaku apabila tentera dari Modena menyelinap masuk ke Bologna dan mencuri sebuah baldi air awam di bandar itu.

Kes kecurian biasa itu bagaimanapun telah mencalarkan ego Bologna sehingga tercetusnya peperangan antara dua bandar besar itu. Sebenarnya, hubungan kedua-dua bandar itu sememangnya keruh kerana ketegangan yang sering berlaku.

Ada juga kenyataan yang mendakwa bahawa baldi yang dicuri itu bukanlah penyebab peperangan antara Modena dan Bologna. Selepas tentera Modena memenangi Pertempuran Zappolino menentang Bologna, mereka mencuri baldi itu untuk dijadikan hadiah perang.

Walau apa pun alasannya, perang yang melibatkan baldi itu telah mengorbankan lebih daripada 2,000 nyawa dan sehingga hari ini, baldi itu masih kekal di Modena.

Pada tahun 1837, seorang tukang roti Perancis di Mexico bernama Remontel menjadi mangsa kepada ketegangan awam yang berlaku akibat pemilihan presiden Mexico.

Remontel hanya mampu melihat kedai rotinya musnah dijilat api akibat rusuhan yang berlaku di bandarnya. Dia berulang kali meminta ganti rugi daripada kerajaan Mexico. Disebabkan dia bukannya rakyat negara itu, kerajaan Mexico tidak mengendahkan permintaannya.

Merasakan dirinya tidak berdaya, Remontel meminta bantuan kepada kerajaan Perancis dan mereka bersetuju untuk campur tangan. Sebenarnya, kes Remontel ini adalah alasan yang baik bagi Perancis untuk menuntut hutang lain yang dipinjam Mexico.

Apabila Mexico tetap menolak, Perancis membesar-besarkan keadaan dengan menyerang Mexico dalam perang yang dinamakan "Perang Pastri". Perancis akhirnya berundur pada Mac 1839 apabila perjanjian damai ditandatangani.

Mexico berjanji akan membayar ganti rugi sebanyak 600,000 pesos sebagai ganti rugi kepada warga Perancis di negara itu. Mereka tidak membayar ganti rugi itu dan menyebabkan Perancis menyerang Mexico kali kedua pada 1861.

Setelah Perang Dunia Pertama, Australia telah mengurniakan lot tanah di Barat Australia kepada veteran perang mereka. Mereka berharap veteran perang ini akan mengusahakan tanah dan menjadi peladang atau penternak.

Namun, veteran perang ini menemui kesulitan kerana kawasan itu juga merupakan habitat kepada 20,000 ekor spesies burung besar emu. Veteran perang ini mendapati sukar untuk menjalankan pertanian kerana emu sering merosakkan tanaman dan pagar kebun mereka.

Sebagai tindak balas, kerajaan Australia telah melancarkan perang terhadap spesies burung ini pada tahun 1932 yang dikenali sebagai "Perang Emu".

Kerajaan Australia turut mengerahkan agar senjata canggih ketika itu seperti mesingan digunakan tetapi spesies burung itu tetap bertahan. Perang Emu berakhir dengan kekalahan pada pihak kerajaan Australia.

Pada pertengahan abad ke-19, pembinaan Landasan Kereta Api Panama menyebabkan ramai pendatang Amerika tiba di negara itu. Projek kereta api itu bagaimanapun gagal menyediakan peluang pekerjaan kepada penduduk tempatan yang memerlukan.

Saban hari, semakin ramai pendatang Amerika di Panama dan keadaan itu membuatkan keadaan menjadi tegang antara penduduk tempatan dan pendatang Amerika.

Keadaan tegang itu berakhir dengan satu kejadian yang dikenali sebagai "Perang Tembikai" walaupun ia sebenarnya lebih kepada rusuhan besar. Pada April 1856, seorang pendatang Amerika bernama Jack Oliver telah mencuri sepotong tembikai bernilai 5 sen.

Perbalahan itu akhirnya bertukar menjadi rusuhan di mana penduduk tempatan mula menyerang perniagaan dan pendatang Amerika. Rusuhan itu menyebabkan puluhan nyawa terkorban dan ramai lagi cedera.

Pada tahun 1796, Republik Perancis telah membeli gandum daripada dua peniaga Yahudi yang menetap di Algeria. Dua peniaga Yahudi itu pula mempunyai hutang dengan pemerintah Algeria yang ketika itu di bawah penguasaan Empayar Uthmaniyyah.

Dua peniaga itu mendakwa mereka hanya mampu membayar hutang kepada Hussein Dey (pemerintah Algeria) jika pihak Perancis membayar mereka terlebih dahulu. Perancis tidak mempunyai niat untuk membayar hutang mereka sebaliknya menghantar diplomat bernama Pierre Deval pada 1827 untuk membincangkan perkara itu.

Ketika menemui Hussein Dey, diplomat Pierre Deval telah membuat kenyataan yang berbaur anti-Muslim. Hussein Dey yang mengesyaki Pierre bersubahat dengan peniaga Yahudi itu berang dan memukul diplomat itu menggunakan kipas tangan.

Kejadian yang dikenali sebagai "Fan Affair" itu menjadi alasan Raja Perancis untuk mengenakan sekatan ke atas Algeria selama tiga tahun dan menyerang negara itu pada 1830 sekaligus menjajahnya hampir seabad lamanya.


5 Rakyat Malaysia Yang Telah Selamat Menjadi Meme Internet

'Meme' (disebut sebagai 'mi:m') merupakan antara budaya internet dan media sosial yang cukup terkenal dipraktikkan.

Dijadikan bahan gurauan, balasan, kritikan dan 1001 cara lagi kegunaan, 'meme' mempermudahkan komunikasi dalam cara yang disenangi dan juga tidak disenangi individu.

Budaya meme juga melahirkan ramai individu yang wajah mereka selamat diangkat sebagai penghias meme, mencipta legasi yang tidak kita ketahui diterima baik pemilik wajah-wajah itu atau tidak - termasuklah di kalangan rakyat Malaysia.

Individu manakah di Malaysia yang wajahnya sering dijadikan meme terkenal? Berikut adalah 6 individu yang wajahnya kerapkali dikongsikan,

Seorang guru, Cikgu Shida atau lebih terkenal dengan nama 'Teacher Shida' pernah menghiasi media sosial dengan video-video dirinya menyanyikan lagu-lagu popular dalam pelbagai watak berbeza.

Dengan wajah penuh ekspresi, Teacher Shida atau nama sebenarnya Roshida binti Abdul Aziz merupakan seorang tenaga pengajar di sekolah dalam mata pelajaran Bahasa Inggeris dan Muzik. Bagaimanapun, keselambaan beliau beraksi di depan kamera turut mengundang kritikan, dikatakan terkinja-kinja serta tak tahu malu berbanding profesion beliau yang dilihat perlu dijaga statusnya.

Selepas kritikan dan laporan terhadap videonya dibuat, Teacher Shida dikatakan terpaksa bertemu dengan pegawai dari Jabatan Pendidikan Negeri yang menegur kelakuannya seterusnya mengakibatkan aktiviti beliau mula perlahan, sekitar tahun 2010.

Walau demikian mimik muka dan ekspresi beliau yang ditangkap layar terus hidup sebagai meme internet, masih dimuat naik walaupun era populariti beliau telah menjunam.

Malang bagi wanita bernama Sharifah Zohra Jabeen, insiden pertengkaran beliau bersama seorang pelajar bernama KS Bawani di Universiti Utara Malaysia sekitar tahun 2013 - terus hidup di internet dalam pelbagai bentuk, khasnya meme.

Tindakan beliau cuba menyanggah pandangan Bawani yang jelas pro-pembangkang dengan cara yang agak kasar, menularkan slogan 'listen, listen, listen' yang akhirnya menjadi satu dialog popular di kalangan netizen sehingga kini.

Ketika kejadian tersebut Sharifah Zohra yang hadir selaku Presiden Pertubuhan Suara Wanita 1Malaysia, akhirnya bertindak memohon maaf kepada penganjur atas kontroversi yang timbul serta memohon agar cemuhan dan kritikan yang ditujukan kepadanya, dapat dihentikan.

Sayangnya, insiden yang berlaku lebih 8 tahun lalu tetap terus segar diingatan orang ramai dalam bentuk meme.

Seorang bekas saintis data yang memilih komedi sebagai karier utama, Nigel Ng atau lebih terkenal sebagai 'Uncle Roger' mula mencuri perhatian selepas mengkritik (secara lucu) sebuah rancangan masakan terbitan BBC yang memaparkan resipi nasi goreng.

Wajahnya yang tidak dapat mempercayai teknik masakan yang digunakan hos rancangan tersebut. Hersha Patel menjadi antara meme yang popular dikongsikan. Reaksi beliau yang tular akhirnya menemukan dua 'musuh ketat' itu dalam sebuah video kerjasama komedi.

Anak kelahiran Kuala Lumpur ini kini menetap di London, meneruskan karier sebagai pelawak komedi langsung yang sering dijemput mengadakan persembahan di seluruh Eropah - selain terus aktif dalam media sosial melalui saluran peribadi.

Walaupun insiden mengamuk dengan menggunakan pengunci stereng telah berlaku 7 tahun lalu, netizen pasti masih terkenangkan video tular memaparkan seorang wanita mengamuk bersenjatakan alatan kereta tersebut.

Nama 'Kiki Kamaruddin' atau nama penuhnya Siti Fairrah Asyikin Kamaruddin mula meletup, dikecam netizen dengan bermacam cara sama ada melalui balasan komen, video reaksi, perkongsian video serta meme.

Atas aksi yang menakutkan dilakukan wanita tersebut, mahkamah mendenda beliau RM5,000 serta perintah kerja komuniti selama 240 jam sebagai hukuman kerana mengugut dan menakutkan mangsa, seorang warga emas berusia 68 tahun (ketika kejadian) bernama Sim Siak Hong.

Selepas hilang kuasa akibat tekanan daripada skandal yang melanda. Datuk Seri Najib Tun Razak serta pasukan penasihatnya berjaya melakukan perubahan imej yang amat ketara sekali pada persona beliau dalam dunia maya.

Slogan 'bossku' mula dipopularkan, dengan keakraban Datuk Seri Najib bersama mat-mat motor 'YSuku' mula menghiasi muka depan laman-laman politik tempatan. Apa saja yang dilakukan oleh Datuk Seri Najib disensasikan, sehingga semakin hari semakin banyak meme yang memaparkan wajah beliau tular di merata-rata.

Sama ada positif atau negatif, wajah Datuk Seri Najib sebagai meme bukan saja menular di media sosial, bahkan mula dikongsi dalam aplikasi mesej popular seperti Whatsapp untuk digunakan.

Sama ada anda gemar atau tidak beliau secara peribadi, tidak dapat dinafikan kewujudan 'Najib Razak' dalam bentuk meme berjaya mempopularkan nama beliau sebagai tokoh politik tempatan paling berpengaruh dalam penggunaan internet.


6 Penjenayah yang Menghadiri Pengebumian Mangsanya

Anda mungkin pernah mendengar kes pembunuhan di mana penjenayah adalah di kalangan ahli keluarga atau rakan terdekat mangsa. Biasanya, ahli keluarga dan rakan terdekat adalah orang terawal yang akan disoal siasat.

Jika pembunuh itu daripada kalangan orang terdekat, mereka akan sedaya upaya untuk membuktikan dirinya tidak bersalah. Malah, ada pembunuh yang sanggup menghadiri majlis pengebumian mangsanya sendiri dan bersedih bersama ahli keluarga yang lain.

Pada September 2015, Jonathan Cooper dan Adam Williamson telah memecah masuk ke dalam rumah seorang veteran perang bernama Ken Hanford. Sebelum melakukan jenayah itu, Williamson menipu Cooper bahawa Hanford adalah seorang pedofilia.

Cooper sendiri yang pernah menjadi mangsa pedofilia sewaktu kecil dan sedang khayal dengan syabu ketika itu telah bertindak kejam dengan menikam Hanford sebanyak lebih 12 kali. Hanford meninggal dunia beberapa jam kemudian.

Tidak cukup dengan penipuan dan jenayahnya, Williamson turut menghadiri majlis pengebumian Hanford yang dikenali ramai di kejiranannya. Williamson malah mengucapkan takziah kepada salah seorang cucu Hanford.

Akhirnya, pihak berkuasa mempunyai cukup bukti untuk menangkap Williamson dan Cooper. Williamson dijatuhkan hukuman penjara selama 27 tahun manakala Cooper pula selama 24 tahun.

Melinda Pleskovic adalah seorang guru di Sekolah Menengah Strongsville, Ohio. Kematian guru yang disayangi ramai itu menjadi kejutan kepada ramai orang yang mengenalinya.

Mayat Melinda dijumpai oleh suaminya, Bruce Pleskovic, yang baru pulang ke rumah bersama bakal menantunya iaitu Jeffrey W. Scullin Jr. Guru itu meninggal dunia akibat ditembak sebanyak tiga kali dan ditikam lebih daripada 30 kali.

Ketika pengebumian Melinda, bakal menantunya Scullin bertindak menjadi salah seorang pembawa keranda. Siasatan polis kemudian mendapati bahawa Scullin adalah pembunuh Melinda.

Scullin tidak mendedahkan mengapa dia membunuh bakal ibu mertuanya beberapa hari sebelum majlis perkahwinannya. Scullin akhirnya dijatuhkan hukuman penjara selama 33 tahun.

Pasangan Michael dan Angela Hockensmith adalah pemilik bersama sebuah kedai pajak gadai di Kentucky. Pasangan itu telah ditemui mati bersama-sama seorang pelanggan mereka bernama Daniel Smith pada September 2013.

Majlis pengebumian pasangan Hockensmith turut dihadiri oleh Kenneth A. Keith yang merupakan seorang paderi dari sebuah gereja di Burnside, Kentucky. Rupa-rupanya, Kenneth adalah pembunuh mereka bertiga.

Kenneth yang merupakan bekas rakan niaga pasangan Hockensmith marah setelah dipinggirkan dalam satu urusniaga berkaitan bongkah emas. Pasangan Hockensmith memilih untuk menjualnya kepada Smith.

Menurut abang Michael, ia merupakan penghinaan terbesar apabila Kenneth menghadiri majlis pengebumian adiknya dan cuba menenangkan ahli keluarga mereka. Kenneth akhirnya dijatuhkan hukuman penjara seumur hidup.

Selama dua tahun pada era 90-an, bandar Charlotte, North Carolina menjadi tidak tenteram apabila 10 wanita Afrika-Amerika telah dirogol dan dicekik sehingga mati. Pembunuh bersiri yang melakukan jenayah itu ialah Henry Louis Wallace.

Dia diberi gelaran Pembunuh Bersiri Taco Bell kerana mengenali kebanyakan mangsanya di salah sebuah cawangan makanan segera itu. Wallace bukan sahaja pandai menutup jejaknya tetapi turut menghadiri majlis pengebumian mangsa-mangsa yang dikenalinya.

Ketika teman wanitanya bernama Carolina Love hilang, Wallace bersama rakan-rakan Love pergi ke balai polis untuk membuat laporan sedangkan dia sendiri membunuh wanita itu.

Kegiatan Wallace akhirnya terbongkar apabila dia dirakam memakai subang yang sama ketika mengeluarkan wang daripada ATM menggunakan kad mangsa terbarunya.

Menurut pihak polis, Wallace merupakan pembunuh bersiri Afrika-Amerika yang pertama dan dia adalah satu-satunya pembunuh bersiri yang mengenali semua mangsanya. Wallace akhirnya dijatuhkan hukuman mati.

Pada 1985, seorang gadis bernama Michelle "Missy" Avila yang berusia 17 tahun telah ditemui mati. Rakan karibnya sejak kecil, Karen Severson menghadiri majlis pengebumian Missy untuk menenangkan ibu Missy.

Bagi mengelak daripada disyaki, Karen malah meminta untuk berpindah ke rumah Irene. Selama tiga bulan tinggal di situ, Karen dan Irene sering menghabiskan masa berbual dan berkongsi ingatan mengenai mendiang Missy.

Tiga tahun kemudian, Irene Avila dikejutkan dengan penangkapan Karen Severson dan Laura Doyle atas pembunuhan Missy Avila. Jenayah mereka dilaporkan oleh seorang lagi rakan yang mengetahui rancangan itu.

Sebelum dibunuh, hubungan Missy dan Karen semakin renggang apabila Karen mengandung dan terpaksa berhenti sekolah. Missy menjadi semakin jauh apabila mempunyai teman lelaki baru.

Karen telah berpakat dengan Laura Doyle yang merupakan bekas kekasih teman lelaki Missy. Pada mulanya, mereka hanya ingin membuli Missy tetapi keadaan menjadi tidak terkawal sehingga menyebabkan kematian gadis itu. Karen dan Laura dihukum dipenjara lebih daripada 20 tahun.

Pada Januari 2015, seorang wanita bernama Kim Jones telah ditembak di belakang kepalanya ketika sedang menunggu bas. Jones adalah pengasas dan pengurus kepada NGO bernama Turning Points for Children.

Sehari sebelum dibunuh, Jones telah berhadapan dengan seorang pekerjanya, Randolph Sanders, yang disyaki menyeleweng wang sebanyak USD 42,000.

Takut dipecat dan reputasinya rosak, Sanders telah menembak Jones dan menyembunyikan mayat wanita itu. Selepas pembunuhan itu, Sanders berpura-pura menelefon Jones dan meninggalkan pesanan ringkas seolah-olah risau dengan kehilangan majikannya.

Sanders yang juga ditemuramah wartawan stesen TV menzahirkan rasa terkejut dengan kematian majikannya. Dia turut menghadiri majlis pengebumian dan menenangkan anak Jones.

Dua minggu kemudian, Sanders menyerah diri kepada pihak polis kerana tidak tahan menanggung rasa bersalah. Dia didapati bersalah dan dijatuhkan hukuman penjara seumur hidup.


Kisah Presiden Brazil Terpaksa Makan di Kaki Lima Kerana Enggan Vaksin

Presiden Brazil iaitu Jair Bolsonaro baru-baru ini ditemui sedang menikmati hidangan piza di kaki lima bandar New York. Bolsonaro dan deligasi Brazil berada di Amerika Syarikat untuk menghadiri Persidangan Umum PBB (Pertubuhan Bangsa-bangsa Bersatu) yang ke-76 di sana.

Menikmati pizza di bandar New York merupakan salah satu pengalaman yang wajib dilakukan oleh sesiapa sahaja yang mengunjungi bandar yang dikenali sebagai Big Apple itu.

Walaupun gambar Bolsonaro dan deligasinya menjadi tular di media kerana bersikap "sempoi" makan di kaki lima, hakikatnya mereka bukan melakukannya atas pilihan.

Hampir kebanyakan restoran di New York mewajibkan para pelanggan mereka yang ingin makan di premis untuk mengambil suntikan penuh vaksin COVID-19. Polisi itu sebenarnya sudah diimplimentasi di kebanyakan negara bertujuan untuk menyekat penyebaran virus itu.

Bolsonaro yang belum lagi menerima suntikan vaksin COVID-19 tidak dibenarkan untuk makan di dalam restoran. Restoran itu hanya menjalankan arahan yang dikeluarkan oleh pihak berkuasa Amerika Syarikat.

Ketua Setiausaha Negara Brazil iaitu Luiz Eduardo Ramos dalam satu ciapannya di Tweeter berkongsi foto menikmati makan malam bersama Bolsonaro dan beberapa pegawai tinggi di kaki lima bandar New York dengan kapsyen "Makan malam mewah di New York."

Menteri Kesihatan Brazil iaitu Marcelo Queiroga juga dilihat makan bersama-sama di dalam foto itu. Tiga hari selepas gambar itu diambil, Queiroga disahkan positif virus COVID-19 dan terpaksa dikuarantin di New York selama 14 hari.

Sebenarnya, presiden Bolsonaro adalah salah seorang pemimpin negara yang memandang rendah terhadap virus COVID-19 dan ancamannya. Bolsonaro mendakwa bahawa COVID-19 hanyalah "selsema biasa" sahaja.

Dia yang enggan mengenakan sekatan dalam negara, enggan menutup sempadan negara dan tidak menguatkuasakan undang-undang pencegahan seperti memakai pelitup muka atau menjaga penjarakan sosial dituduh menjadi penyebab mengapa Brazil mempunyai jumlah jangkitan yang tinggi.

Pada penghujung tahun 2020, Bolsonaro dituduh menyebarkan maklumat yang salah dan sering menakut-nakutkan rakyat akan keselamatan vaksin COVID-19. Dia mendakwa syarikat vaksin tidak akan bertanggung jawab atas kesan sampingan vaksin itu.

Bahkan, Bolsonaro secara terang-terangan menolak vaksin COVID-19. Dalam satu ucapannya, Bolsonaro berkata "Saya tidak akan mengambil vaksin COVID-19 dan itu adalah hak saya."

Pada bulan Mac 2021, Bolsonaro telah menukar pandangannya terhadap vaksin. Dia mengatakan bahawa vaksin COVID-19 adalah senjata mereka untuk melawan wabak itu.

Walaupun ia dilihat sebagai satu langkah yang baik, banyak pihak menanggapnya sudah terlambat. Pada waktu kemuncaknya, kes jangkitan baru di Brazil merangkumi 30% kes baru seluruh dunia. Malah, jumlah kematian di Brazil ketika ini mencecah 600,000 orang.

Jangkitan besar-besaran di seluruh Brazil telah memberi ruang kepada virus itu untuk bermutasi dan muncul dengan varian baru yang lebih kuat termasuklah varian P1.

Menurut penganalisa politik, bukanlah jumlah jangkitan atau kematian yang mengubah pendirian Bolsonaro terhadap vaksin. Ia berpunca daripada tekanan yang tinggi dari komuniti perniagaan di Brazil dan kemunculan semula pesaing kuatnya.

Seminggu sebelum Bolsonaro mengubah pendiriannya, bekas presiden Luiz Inacio didapati tidak bersalah oleh mahkamah tinggi atas tuduhan rasuah. Inacio akan kembali untuk bertanding melawan Bolsanaro pada pemilihan 2022.

Inacio menegaskan rakyat untuk mengambil vaksin dan tidak mengendahkan Bolsonaro atau Menteri Kesihatan yang gagal menangani wabak itu.

Menurut Bolsonaro, dia sebagai ketua mahukan semua rakyatnya mengambil vaksin COVID-19 terlebih dahulu sebelumnya. Dia mahu mengutamakan rakyatnya dan jika ada lebihan vaksin, barulah dia akan mengambilnya.

Restoran di New York mungkin tidak mahu melanggar peraturan walaupun menerima pelanggan seperti Presiden Bolsonaro. Namun, Persidangan Umum PBB mengambil tindakan yang lebih ringan untuk tokoh-tokoh dunia.

Setelah beberapa kontroversi, PBB menegaskan sesiapa yang ingin menghadiri persidangan itu diharuskan untuk melengkapkan vaksin di bawah "sistem kehormatan".

Memandangkan Presiden Brazil berucap di persidangan itu, ini bermakna Bolsonaro tidak menghormati hadirin lain dan melanggar peraturan yang tidak bertulis ini.


5 Hotel Paling Pelik Yang Boleh Anda Lawati

Tidak ramai tahu dari aspek pengajian bahasa, hotel dan hospital sebenarnya pernah membawa makna yang sama membawa makna 'tempat menginap.' Bagaimanapun perubahan bahasa akhirnya memisahkan kedua-dua perkataan sehinggakan maknanya juga berubah.

'Hotel' yang ada sekarang diambil daripada perkataan bahasa Perancis 'ostel' mula merujuk kepada rumah agam yang dijadikan lokasi penginapan. Sementara hospital pula yang pada asalnya merujuk kepada rumah tetamu kini digunakan untuk merujuk kepada lokasi pesakit mendapatkan rawatan.

Terdapat beberapa hotel pelik yang wujud di serata dunia, menawarkan penginapan tetapi datang dengan syarat pelik untuk penghuninya. Berikut adalah lima hotel paling pelik yang ada dan boleh anda kunjungi, jika anda mahu.

Kabin kayu ini yang terletak pada ketinggian 8,300 kaki di kawasan pergunungan Julian Alps menawarkan perkhidmatan secara percuma kepada sesiapa saja yang dapat hadir ke situ.

Dibina bermula pada tahun 2012 sebagai memorial kepada seorang pendaki Itali bernama Luca Vuerich yang terkorban oleh ahli keluarganya, kabin ini dibangunkan menggunakan bahan-bahan yang diangkut naik menggunakan helikopter sebanyak 18 kali, selamat disiapkan dalam hari yang sama.

Rekaannya yang berbentuk segi tiga direka untuk memudahkan salji jatuh, mampu menempatkan 9 orang dalam satu-satu masa.

Seorang ahli perniagaan dan pereka Sweden bernama Mikael Genberg cukup gemar mencipta gimik dalam menggabungkan kediaman untuk hotel dan rekaan aneh.

Salah satu rekaan beliau yang paling terkenal adalah Hotel Oops yang terletak 'dalam' Tasik Malaren di Vasteras, Sweden. Keunikan hotel ini adalah separuh daripada rumah dua tingkat itu terletak di bawah air.

Walau bagaimanapun, hanya bahagian atas rumah itu digunakan sementara bahagian bawahnya pula hanyalah tapak rumah, yang direka seakan-akan tingkat bawah rumah sebenar.

Jika pengunjung benar-benar mahu 'duduk' dalam air, satu lagi rekaan Genberg yang terkenal adalah The Utter Inn - sebuah hotel satu bilik yang terletak tidak jauh dari Hotel Oops.

Dibina untuk terapung di sekitar tasik, bilik atas hotel tersebut terletak di atas permukaan air.

Sementara bilik bawahnya pula berada di bawah air, membolehkan pengunjung menikmati pemandangan dalam air tasik tersebut 24 jam sehari.

Seram rasanya kalau tiba-tiba kita nampak makhluk gergasi lalu depan tingkap, tatkala kita sedang baru nak terlena. Untuk mengakses kedua-dua hotel, pengunjung perlu menaiki bot terlebih dahulu.

Terdapat banyak kompleks penjara yang akhirnya ditukarkan menjadi hotel di seluruh dunia. Satu kompleks yang paling terkenal adalah Hotel Langholmen, yang terletak di Stockholm, Sweden. Orang Sweden memang suka hotel-hotel aneh agaknya?

Di buka pada awalnya sebagai sebuah residen pada tahun 1649, kerajaan Sweden terdahulu menukarkan residen itu sebagai penjara untuk pesalah wanita pada tahun 1724 dinamakan penjara Kronohäktet.

Bangunan itu diperbesarkan bagi menampung jumlah banduan yang meningkat pada tahun 1840 dan penjara itu kekal digunakan selama beberapa dekad sebelum ditutup pada tahun 1975.

Hanya pada tahun 1989 selepas beberapa bahagian kompleks penjara itu rosak dan mula mereput, bangunan itu diubah suai menjadi hotel yang dinamakan Långholmen’s Hotel and Youth Hostel lengkap dengan kemudahan dewan persidangan.

Semua pengunjung hotel ini akan menginap di salah satu lokap banduan yang telah diubah suai, disertakan kemudahan televisyen, meja dan kerusi - serta paparan rekod-rekod pesalah yang pernah tinggal di situ terlebih awal.

Hotel unik ini dibuka pada tahun 2015. Tidak ada apa-apa yang aneh berkenaan kompleks hotel ini dari segi luarannya tetapi hanya apabila anda melangkah ke dalam hotel tersebut - anda akan menyedari keganjilannya.

250 pekerja yang menguruskan hotel tersebut adalah robot, direka bentuk menyerupai manusia dan juga ada yang dibuat ibarat seekor dinosaur.

Mampu menempatkan 250 orang pengunjung dalam satu-satu masa, hotel tersebut menjadi antara ujian eksperimen proses automasi yang dijalankan dalam mengkaji keberkesanan robot untuk melakukan tugas manusia.

Malangnya kos mengendalikan hotel ini dikatakan meningkat tahun demi tahun, disebabkan oleh masalah yang dihadapi pihak pengurusan yang perlu memperbetulkan ketidaksempurnaan robot-robot dalam menyelesaikan tugasan mereka, memerlukan campur tangan manusia.

Pada tahun 2019, pengurusan hotel tersebut 'memecat' lebih separuh pekerja robot yang ada digantikan dengan manusia sebenar bagi merendahkan kos.

Antara masalah yang dihadapi pengunjung adalah penyambut tetamu yang tidak faham bahasa semasa melakukan tempahan dan pekerja hotel robotik yang sering mengganggu tetamu di waktu pagi, kerana tidak tahu membezakan bunyi dengkuran atau panggilan.

Berbanding semua hotel dalam senarai ini, hotel yang terletak di Asahi Ryokan, Jepun ini adalah yang paling murah. Hanya dengan bayaran RM3.85 untuk satu hari penginapan, anda dapat duduk di bilik yang selesa walaupun agak ringkas fasilitinya.

DENGAN SYARAT - anda membenarkan semua aktiviti anda dalam bilik anda distrim secara langsung tanpa henti ke saluran Youtube hotel tersebut!

Gimik perniagaan itu diperkenalkan oleh pemilik hotel tersebut yang mendapati perniagaan keluarganya mula merosot.

Bagaimanapun syarat itu hanya terhad kepada satu bilik sahaja iaitu bilik nombor 8 kompleks penginapan itu. Tidak ramai pengunjung yang sanggup menerima tawaran tersebut.

Untuk mereka yang berani, mereka tidak perlu risau dengan privasi mereka. Hanya video saja distrim tanpa rakaman audio. Semua aktiviti bersifat seksual tidak dibenarkan berlaku.

Walaupun kurang digunapakai, populariti bilik nombor 8 ini menyebabkan banyak pihak cuba menggodam kamera yang terpasang memaksa pengurusan hotel berkali-kali mencipta saluran baru di Youtube.

Bilik ini juga semakin hari semakin mendapat tempat di kalangan anak muda Jepun yang mahu mencari jalan mencipta populariti di media sosial, menggunakannya sebagai platform untuk berinteraksi dengan pengikut secara langsung bersandarkan gimik hotel yang dilaksanakan.

Jika anda nak lihat aksi pengunjung bilik hotel itu, anda boleh buka saluran rasmi hotel tersebut di Youtube.


Tasik Gaet'ale - Air Semula Jadi Paling Masin Di Dunia

Terletak berhampiran kawah Dallol di Danakil Depression, sebuah kolam air kecil dengan tahap kemasinan 43% yang dikenali sebagai Tasik Gaet’ale menjadi air semulajadi paling masin di atas muka Bumi.

Sebagai perbandingan, Tasik Don Juan di Antartika adalah yang paling masin di dunia sebelum ini dengan kemasinan 40.2% dan Laut Mati yang dikenali sebagai perairan hypersaline (lebih masin daripada air laut biasa) paling popular di dunia, mempunyai tahap kemasinan 33.7%.

Untuk lebih memahami betapa masinnya Tasik Gaet’ale, sebahagian besar lautan dunia mempunyai purata kemasinan 3.5%.

Ini bermakna air di Tasik Gaet’ale ini adalah 12 kali ganda lebih masin daripada air laut biasa.

Air dalam kolam kecil ini tersangat tepu dengan garam sehinggakan ia teksturnya dirasakan seperti minyak jika dipegang.

Penduduk tempatan di wilayah Ethiopia ini kadang-kala memanggil Tasik Gaet'ale sebagai "tasik berminyak" disebabkan betapa berminyaknya tekstur airnya.

Namun, sesetengah orang menggelarkan tasik ini sebagai "tasik pembunuh", kerana gas toksik yang dikeluarkan melalui permukaan air serta bangkai burung dan serangga yang kekal dalam keadaan sempurna berhampirannya memperingatkan bahaya jika terlalu dekat dengan air tersebut.

Walaupun Danakil Depression (kemurungan geologi disebabkan oleh perbezaan tiga plat tektonik di Tanduk Afrika) adalah unik untuk Ethiopia dan menjadi tarikan pelancongan geologi yang popular, para pakar memberi amaran bahawa pelancong perlu berhati-hati ketika berada di Tasik Gaet'ale dan kolam-kolam masin yang lain.

Tahap gas-gas toksik, kemungkinan besar karbon dioksida yang dihasilkan oleh gunung berapi, kadang-kala boleh menjadi terlalu kuat sehingga mampu membunuh manusia dewasa terutamanya berhampiran permukannya di mana gas ini terkumpul.

Puluhan bangkai burung yang diperhatikan oleh saintis yang melakukan kajian di Tasik Gaet'ale menjadi peringatan kepada sesiapa yang ingin mendekati tasik ini.

Walaupun burung-burung tersebut mungkin meminum air yang tersangat masin ini, namun punca kematiannya berkemungkinan besar adalah karbon dioksida dari air Tasik Gaet'ale.

Air yang tersangat masin ini adalah bahan yang memelihara bangkai-bangkai burung tersebut dan sebilangan daripadanya telah mati untuk tempoh yang lama melihatkan bangkai disaluti dengan garam.

Sehingga kini, tiada siapa yang tahu berapa usia tasik ini namun menurut imej satelit Landat yang diambil pada 6 Februari 2003, ia sebelum ini wujud dalam bentuk separa bulat yang hampir sama.

Namun gempa bumi pada tahun 2005 telah mengaktifkan semula mata air gunung berapi yang mengalirkan air yang tersangat masin ke dalam kolam kecil ini secara berterusan.

Air Tasik Gaet'ale mungkin kelihatan sangat menarik, namun air yang mampu mencapai suhu 50 hingga 55 Celcius ini tersangat berasid dengan tahap pH 3.5 hingga 4 yang mampu melecurkan kulit manusia.


Kisah Benar 5 Individu yang Terpengaruh Dengan "Breaking Bad"

"Breaking Bad" dianggap sebagai salah satu siri televisyen yang terhebat yang pernah ditayangkan. Bagi yang belum pernah menontonnya, ia mengisahkan tentang seorang guru kimia (Walter White) yang bertukar menjadi pengedar dadah setelah mengetahui dirinya mempunyai kanser paru-paru tahap tiga.

Siri itu begitu diminati dan pernah menjadi rancangan paling tinggi tontonannya di Amerika. Namun, rancangan ini juga menjadi pengaruh buruk kepada penonton yang cuba meniru semula aksinya. Berikut adalah beberapa jenayah yang diinspirasikan daripada siri Breaking Bad.

Stephen W. Doran pernah menjadi seorang ahli politik di Massachusetts sebelum bekerja dalam bidang perbankan dan menjadi seorang guru matematik di sebuah sekolah di Boston.

Pada Ogos 2012, Doran telah didiagnosis dengan kanser kulit tahap tiga. keadaannya sama dengan watak Walter White a.k.a Heisenberg dalam siri Breaking Bad. Setahun selepas itu, Stephen menjadi salah seorang pengedar besar syabu di kawasannya.

Ketika dia ditangkap pada tahun 2013, polis menemui syabu bernilai USD 50,000 dan wang tunai sebanyak USD 510,000 dalam simpanan Stephen. Bahkan, watak Heisenberg tidak pernah memiliki wang sebanyak itu selama dua musim Breaking Bad ditayangkan.

Stephen mengaku bersalah dan dijatuhkan hukuman ringan iaitu penjara selama tiga tahun ditambah dengan tempoh percubaan selama dua tahun.

Seorang pereka grafik bernama Kuntal Patel cuba untuk meracun ibunya sendiri menggunakan kaedah yang dilihatnya pada salah satu episod Breaking Bad. Episod itu memaparkan plot di mana Walter White memasukkan risin (ricin) ke dalam teh musuhnya.

Patel yang berasal dari London Timur itu merancang untuk membunuh ibunya kerana ibunya memisahkan Patel dengan tunangnya. Ibunya juga sering memukul dan memalukan Patel.

Patel mula melayari dark web untuk mencari racun seperti risin tetapi dia menemui bahan yang lebih beracun daripada itu. Ibunya bagaimanapun bernasib baik kerana terselamat daripada cubaan bunuh itu.

Patel telah ditahan dan dihukum di bawah Akta Senjata Biologi 1974 United Kingdom. Ketika di penjara, kedua-dua beranak itu masih berhubung dan telah memaafkan antara satu sama lain.

Seorang lelaki bernama Jason Hart telah mencekik leher teman wanitanya, Regan Jolley, sehingga mati. Hart kemudian cuba melupuskan mayat Jolley dengan menyimpannya di dalam tong plastik berisi asid hidrofluorik.

Polis yang menyiasat kehilangan Jolley telah menyerbu kediaman Hart. Selain menemui mayat wanita itu, polis juga menjumpai episod Breaking Bad di mana Jesse Pinkman dan Walter White melupuskan mayat dengan cara yang sama masih berada dalam player DVD milik Hart.

Rakan serumah Hart memberitahu polis bahawa Hart adalah penagih syabu dan begitu meminati siri Breaking Bad. Polis percaya Hart meniru babak Breaking Bad untuk melupuskan mayat teman wanitanya.

Mujurlah babak Breaking Bad itu membesar-besarkan kesan asid hidrofluorik pada mayat. Walaupun mayat Jolley ditemui dengan kesan melecur dan terbakar tetapi pihak berkuasa masih boleh mengenal pastinya.

Hart yang mendakwa bahawa dia menderita penyakit PTSD hanya dijatuhkan hukuman penjara selama 14 tahun sahaja atas jenayah yang dilakukannya.

Seorang penduduk Florida bernama Ryan Lee Carroll telah memenangi peraduan untuk menonton siri akhir Breaking Bad bersama para pelakonnya. Ryan begitu teruja kerana dia merupakan peminat setia rancangan itu. Ryan turut dihadiahkan sut HazMat yang ditandatangani oleh pelakon utama siri itu.

Beberapa tahun kemudian, Ryan ditahan pada malam sebelum Perayaan Natal dalam satu operasi dadah besar-besaran. Dia ditahan kerana mengedar dan menghantar dadah menggunakan perkhidmatan penghantaran pos.

Ketika serbuan dibuat, polis menemui 80,000 bungkusan kecil dadah, wang tunai dan senjata. Ryan akhirnya mengaku bersalah dan dijatuhkan hukuman penjara.

Ryan menggunakan teknik yang ditiru daripada watak Walter White untuk mengaburi mata keluarga, rakan dan jirannya. Pihak polis mendakwa Ryan menjalankan operasi terancang dan canggih sehingga sukar dikesan walaupun menggunakan perkhidmatan pos biasa.

Pada tahun 2019, dua orang profesor kimia di Henderson State University di Arkansas telah ditahan kerana menghasilkan syabu di makmal universiti tempat mereka mengajar.

Terry David Bateman dan Bradley Allen Rowland adalah individu yang dihormati dan telah lama berkhidmat di pusat pengajian itu. Malah, Terry adalah pengarah kimia di universiti itu.

Kegiatan mereka terbongkar apabila pusat sains di kampus itu terpaksa ditutup berikutan laporan terdapat bau yang kurang menyenangkan. Para pelajar turut mendakwa terasa mual dan pedih pada mata.

Setelah ujian dilakukan, pihak polis mendapati ia berpunca daripada kerja pemprosesan syabu di salah sebuah makmal di pusat sains itu. Nampaknya, kedua-dua profesor itu tidak mempelajarinya dengan betul daripada rancangan Breaking Bad.

Kerana masalah seperti inilah yang membuatkan Walter White memilih untuk menghasilkan syabu di dalam RV (recreational vehicle) jauh dari orang ramai.


Teknik Dan Percubaan Pelik Pihak Musuh Untuk Hapuskan Fidel Castro

Fidel Castro yang dikenali sebagai 'Bapa Revolusi' ini telah memerintah negara Cuba selama 49 tahun (1959-2008). Dalam tempoh yang sama, Amerika Syarikat sudah diterajui oleh 10 presiden yang berbeza.

Sebahagian orang melihat Castro sebagai seorang diktator dan komunis yang lebih teruk berbanding Kesatuan Soviet manakala sebahagian lagi pula melihatnya sebagai seorang pejuang yang percaya kepada hak sama rata.

Castro menjadi sangat terkenal di seluruh dunia ketika Perang Dingin terutamanya semasa Krisis Peluru Berpandu Cuba. Sebagai seorang yang mempunyai ideologi komunis, Castro sentiasa menyokong Soviet semasa Perang Dingin tetapi dia tidak pernah mempercayai sesiapa.

Ia merupakan faktor utama mengapa dia mampu terselamat banyak cubaan bunuh dari pelbagai pihak terutamanya daripada CIA (agensi perisikan Amerika).

Castro dianggap sebagai orang yang paling diburu dalam sejarah. Banyak kuasa besar terutamanya Amerika menganggap Castro sebagai seorang diktator yang zalim dan pandai memanipulasi.

Kedudukan Cuba yang hanya bersebelahan dengan Amerika juga mungkin menjadi punca mengapa Amerika begitu khuatir dengan Castro. Malah, UN juga seolah-oleh menyebelahi Castro ketika Perang Dingin dan itu membuatkan Amerika semakin gusar. Jadi, Castro perlu dihapuskan.

Maka, bermulalah siri cubaan bunuh ke atas Castro yang kebanyakannya dirancang oleh CIA. Ketika Krisis Peluru Berpandu Cuba pada 1962, Amerika dan Kesatuan Soviet telah berhadapan dengan ketegangan politik selama 13 hari.

Ketegangan itu berpunca apabila Kesatuan Soviet mula menempatkan peluru berpandu nuklear di Cuba sebagai tindak balas Amerika menempatkan peluru berpandu nuklear mereka di Turki. Keadaan itu membuatkan perasaan benci Amerika terhadap Castro semakin membuak-buak.

Pada sekitar tahun 2000-an, seorang bekas ketua perisik Cuba, Fabian Escalante, memberitahu bahawa CIA pernah melakukan lebih daripada 600 cubaan bunuh ke atas Fidel Castro dalam tempoh lebih daripada 40 tahun.

Escalante malah mengeluarkan senarai jumlah cubaan bunuh di bawah setiap presiden Amerika yang berbeza. Antara cubaan bunuh yang paling banyak ialah ketika pemerintahan Presiden Nixon (184 cubaan) dan Presiden Reagan (197 cubaan).

Walaupun sukar untuk memastikan kesahihan dakwaan Escalante tetapi banyak laporan dan pengakuan daripada bekas perisik bahawa CIA melakukan banyak cubaan bunuh ke atas Castro.

Namun, ada sebahagian rancangan itu yang tidak dilaksanakan dan semua rancangan yang dijalankan pula menemui kegagalan.

Pada awal 1970-an, terdapat beberapa siri laporan yang didedahkan sehingga kerajaan Amerika terpaksa menyiasat CIA atas tuduhan penyalahgunaan kuasa.

President Ford telah mengharamkan pembunuhan politik pada tahun 1976 tetapi menurut Escalante, mereka terus berusaha untuk menghapuskan Castro selama lebih dua dekad termasuklah di bawah pimpinan Presiden Clinton pada 90-an.

Sebelum merancang cubaan bunuh ke atas Castro pada tahun 60-an, CIA terlebih dahulu cuba untuk merosakkan reputasi pemimpin Cuba itu agar dia kehilangan pengaruh. Namun, pengaruh Castro dilihat semakin besar dan kuat.

Bukan sahaja CIA cuba menghapuskan Castro dengan menghantar pembunuh upahan tetapi mereka juga melakukan pelbagai kaedah pelik seperti di dalam filem.

CIA pernah beberapa kali menghantar hadiah berupa cerut yang diletakkan racun dan bahan letupan. Namun, cubaan itu berjaya dikesan oleh ejen Castro.

Castro gemar melakukan aktiviti menyelam maka CIA meletakkan kulat yang mampu menyebabkan penyakit kulit pada sut menyelam yang akan dihadiahkan kepada Castro. Cubaan itu gagal apabila Castro mendapat maklumat daripada pengintipnya di dalam CIA.

CIA juga pernah merancang untuk meletakkan bahan letupan pada sebuah cengkerang supaya Castro mati ketika menyelam. Malah, salah seorang pengawal Castro dikatakan mati setelah menggunakan pen beracun yang dihadiahkan kepada pemimpin itu.

Banyak lagi cubaan bunuh ke atas Castro terutamanya apabila pemimpin itu keluar negara atas sebarang urusan. Namun, semua cubaan gagal kerana Castro sering dikelilingi oleh ramai pengawal dan sukar untuk didekati. Dia juga sebenarnya sering bernasib baik.

Banyak lagi laporan dan pengakuan mengenai usaha CIA untuk menghapuskan Castro. Malah, satu dokumentari mengenai cubaan bunuh Fidel Castro telah diterbitkan pada tahun 2006 berjudul "638 Ways to Kill Castro".

Fidel Castro membuat penampilan umum kali terakhir adalah pada 19 April 2016 ketika Kongres Parti Komunis Cuba di mana dia memberi ucapan terakhirnya. Castro meninggal dunia pada 25 November tahun yang sama ketika berusia 90 tahun.


5 Pelakon Bergaji Rendah Dalam Filem Yang Mempopularkan Mereka

Gaya hidup mewah sering menjadi imej yang dipaparkan selebriti-selebriti, tak kiralah tempatan atau antarabangsa.

Bagaimanapun kemewahan yang ditonjolkan datang dengan usaha serta penat lelah yang perlu dijalani terlebih dahulu. Membina nama besar perlu bermula dari bawah.

Berikut adalah lima pelakon yang berani mengambil risiko yang akhirnya membawa hasil besar pada tahap kewangan dan perjalanan kerjaya mereka.

Nama Harrison Ford kini gah sebagai pemain banyak watak ikonik dalam industri filem, namun kerjayanya tetap bermula selepas memegang watak 'Han Solo' dalam filem Star Wars pertama.

Filem tersebut pada ketika itu tidak membariskan pelakon-pelakon terkenal sebaliknya banyak bergantung dengan barisan pelakon yang belum mencipta nama, termasuklah Ford sendiri.

Dalam perjanjian awal, Ford ditawarkan watak tersebut dengan gaji sebanyak $1,000 (RM4,188) seminggu. Dia menolaknya pada peringkat awal sebelum bersetuju - membolehkan dia bekerja selama 10 minggu memberikannya pendapatan sebanyak $10,000 keseluruhan (RM41,880).

Jumlah ini bagaimanapunbelum mengambil kira peruntukan royalti sebanyak 0.5% yang diterima.

Barisan pelakon filem itu bernasib baik filem itu meletup, memberikan Ford pendapatan tambahan $2 juta hasil daripada kutipan tiket yang memberangsangkan.

Terpilih menjadi pelakon pembantu dalam filem yang dibarisi dua nama besar iaitu Susan Sarandon dan Geena Davis dalam filem 'Thelma and Louise', Brad Pitt baru berusia 26 tahun ketika itu masih mencari rentak dalam industri filem sekitar tahun 1991.

Selepas lebih satu dekad karier drama dan filem yang disertai gagal membuka peluang besar kepadanya, Pitt memilih untuk menerima tawaran filem tersebut walaupun hanya dibayar $6,000 (RM25,130) untuk keseluruhan produksi.

Filem tersebut membawa kejayaan besar kepada semua yang terlibat, menerima enam pencalonan di Anugerah Academy dan memenangi anugerah lakonlayar terbaik.

Wajah kacak Brad Pitt mula menjadi igauan gadis-gadis selepas itu menjadi batu loncatan untuk beliau memulakan karier sebagai seorang pelakon berkaliber besar di Hollywood.

'Halloween' kini merupakan filem ikonik yang dikatakan acuan kepada banyak filem-filem misteri era moden.

Digarap sebagai sebuah filem berbajet rendah dengan peruntukan keseluruhan hanya sebanyak $325,000 - filem itu bukan saja memperkenalkan kita dengan penjahat terkenal Michael Myers tetapi turut sama melonjakkan karier Curtis sebagai bintang filem ternama Hollywood.

Untuk berlakon dalam filem tersebut, Curtis bersetuju untuk menerima bayaran sebanyak $2,000 seminggu (RM8,375) dengan produksi selama 4 minggu, memberikan beliau $8,000 (RM33,500) untuk keseluruhan kerja.

Dia juga diberikan hanya $200 untuk membeli sendiri kostum yang dirasakan sesuai dengan wataknya.

Filem tersebut selamat ditayangkan pada tahun 1978, menjadi filem pertama dilakonkan Curtis - berjaya mengutip $45 juta kutipan.

Curtis meneruskan momentum, membintangi beberapa filem seram selepas itu dan siri filem 'Halloween' pula masih diterbitkan sehingga kini.

Kisah bagaimana Hillary Swank menukarkan karier beliau harus dipelajari setiap individu.

Ketika baru berusia 24 tahun, Swank membuat keputusan menerima tawaran sebuah produksi filem yang memaparkan isu sensitif berkaitan transgender.

Swank berharap risiko membawa watak tersebut akan mengubah kariernya, yang  bergelut dengan produksi drama TV serta tidak ke mana-mana.

'Boys Don't Cry' meletup walaupun filem tersebut berdepan kekangan bajet dengan nama Swank memenangi kategori pelakon wanita terbaik Anugerah Akademi, mengangkat status beliau sebagai penggiat seni.

Untuk keseluruhan produksi filem tersebut, Swank hanya dibayar $3,000 (RM12,565) tetapi nyata pengorbanan yang beliau persetujui setimpal dengan ledakan karier yang telah beliau terima.

Mel Gibson merupakan antara nama besar yang benar-benar memulakan karier dari bawah.

Untuk watak pertama yang dimainkan dalam filem berjudul 'Summer City', Gibson hanya menerima bayaran $400 (RM1675)!!

Walau bagaimanapun, filem 'Mad Max' menukarkan bukan saja karier beliau bahkan pengarah filem tersebut George Miller sehingga menjadi nama besar.

Difilemkan dengan hanya bajet sekitar AUD400,000 (RM1.2 juta), 'Mad Max' ditayangkan dalam tahun 1979, berjaya mengutip lebih $100 juta (RM418 juta) hasil kutipan di pawagam seluruh dunia.

Mel Gibson hanya dibayar $15,000 (RM62,800) sebagai bintang utama filem, memaksanya untuk terus berjimat cermat dalam hidup untuk beberapa tahun berikutnya masih bergelut dalam industri filem Australia.

Perjalanan karier Gibson mula berubah, berjaya mendapat bayaran melebihi $1 juta (RM4.18 juta) kali pertama memainkan watak sama dalam filem ketiga trilogi Mad Max iaitu 'Beyond Thunderdome.'


Flagship Premium Terbaru, Xiaomi Siri 11T, Ini Yang Korang Kena Tahu

Penantian peminat Xiaomi berakhir setelah jenama itu mengumumkan pelancaran Xiaomi Siri 11T. Kedua-duanya Xiaomi 11T dan Xiaomi 11T Pro direka khas untuk memberi inspirasi kreatif kepada penggunanya. Jenama ini kekal merelevolusikan dunia fotografi dan videografi smartphone dengan inovasi ‘Cinemagic’. Mesti ramai teruja kan?

Dibina dengan 3 kamera 108MP wide angle, 2x telemacro dan lensa 120° ultra-wide angle, model ini pastinya menjanjikan prestasi mengagumkan untuk filmmaker. Apatah lagi dengan adanya AI Cinema mode satu klik, 8K recording dan HDR10+ untuk penggunanya merakam footage dengan teknologi ISO sama dengan kamera digital.

Model Xiaomi 11T Pro juga menjadi smartphone pertama jenama itu yang dilancarkan seluruh dunia dengan teknologi 120W Xiaomi HyperCharge. Dengan teknologi ini korang hanya perlu ambil masa 17 minit sahaja untuk 100% dicas.

Walaupun memudahkan dan menjimatkan masa, aspek keselamatan peranti juga masih ditekankan Xiaomi. Keselamatan bateri siri ini dijamin oleh TÜV Rheinland Safe Fast-Charge System Certification tau.

Siri ini juga dikuasakan dengan Qualcomm® Snapdragon™ 888 untuk menyampaikan ciri AI dengan prestasi tinggi. Selain itu Xiaomi 11T Pro juga didatangkan dengan 3 Android OS update serta 4 tahun security patches.

Xiaomi 11T Pro ini terbina dengan DisplayMate A+ berkadaran 6.67’’ FHD+ 120Hz AMOLED paparan rata, TrueColor, Dolby Vision® and HDR10+, memaparkan 1 billion warna, serta 1000 kecerahan.

Manakala Dolby Vision pula memberikan pengalaman tontonan yang jelas terperinci, warna terang serta perincian yang mengagumkan. Risau kesihatan mata kerana terlalu lama depan skrin? Mujur ada True Display yang menyesuaikan suhu warna mengikut persekitaran. Turut didapati adalah Reading Mode 3.0 untuk mereka yang suka membaca.

Penggemar muzik kena tahu yang model ini juga didapati dengan Dolby Atmos® 2 speaker SOUND BY Harman Kardon. Nak layan muzik, filem, podcast atau gaming? Semuanya memberikan pengalaman audio mengasyikkan.

Berita baiknya, pra-pesan dibuka mulai 23 hingga 29 September 2021. Manakala jualan rasmi akan bermula pada 2 Oktober. Xiaomi 11T Pro (8+256GB) didapati dengan tanda harga RM 2,099 manakala RM 2,299 untuk Xiaomi 11T Pro 12+256GB. Manakala Xiaomi 11T pula dijual pada RM 1,699 (8GB+128GB) serta RM 1,899 untuk 8GB+256GB.

Model ini boleh didapati dengan warna Meteorite Gray, Moonlight White dan Celestial Blue.

Untuk korang yang membuat pra-pesan, korang berpeluang mendapatkan hadiah bernilai RM688 dari Xiaomi seperti di bawah:

*Tertakluk terma dan syarat. Siapa cepat, dia dapat. Sementara stok masih ada.

Bukan tu je, beli mana-mana model Xiaomi Siri 11T dari 2 hingga 4 Oktober, korang berpeluang mendapat satu penyertaan cabutan bertuah untuk memenangi Mi TV P1 43” bernilai RM1,799!

Boleh mula pra-pesan sekarang hingga 29 September 2021 di mana-mana kedai rasmi Xiaomi di Lazada atau Shopee. Juga boleh kunjungi Authorised Xiaomi Stores seluruh Malaysia dari 2 Oktober untuk lebih promo menarik.